LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL ŠVIETIMO, MOKSLO IR SPORTO MINISTRO 2007 M. VASARIO 20 D. ĮSAKYMO NR. ISAK-236 „DĖL PAŽYMĖJIMŲ IR BRANDOS ATESTATŲ IŠDAVIMO TVARKOS APRAŠO PATVIRTINIMO“ PAKEITIMO

2024 m. lapkričio 13 d. Nr. V-1275

Vilnius

1. Pakeičiu Pažymėjimų ir brandos atestatų išdavimo tvarkos aprašą, patvirtintą Lietuvos Respublikos švietimo, mokslo ir sporto ministro 2007 m. vasario 20 d. įsakymu Nr. ISAK-236 „Dėl Pažymėjimų ir brandos atestatų išdavimo tvarkos aprašo patvirtinimo“, ir jį išdėstau nauja redakcija (pridedama).

2. Nustatau, kad šis įsakymas įsigalioja 2025 m. vasario 1 d.

Švietimo, mokslo ir sporto ministrė	Radvilė Morkūnaitė-Mikulėnienė

PATVIRTINTA

Lietuvos Respublikos švietimo, mokslo

ir sporto ministro 2007 m. vasario 20 d.

įsakymu Nr. ISAK-236

(Lietuvos Respublikos švietimo, mokslo

ir sporto ministro

2024 m. lapkričio 13 d. įsakymo Nr. V-1275

redakcija)

PAŽYMĖJIMŲ IR BRANDOS ATESTATŲ IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Pažymėjimų ir brandos atestatų išdavimo tvarkos aprašas (toliau – Aprašas) reglamentuoja pažymėjimų, brandos atestatų turinį, formą ir išdavimo asmeniui, baigusiam bendrojo ugdymo programą arba jos dalį, įgijusiam pradinį, pagrindinį arba vidurinį išsilavinimą, tvarką.

2. Pažymėjimai Apraše suprantami kaip mokymosi pasiekimų pažymėjimas, pradinio ugdymo pasiekimų pažymėjimas, pagrindinio ugdymo pasiekimų pažymėjimas, vidurinio ugdymo pasiekimų pažymėjimas, pažymėjimas (išduodamas baigusiajam pagrindinio ugdymo programos pirmąją dalį), pažymėjimas (išduodamas baigusiajam tarptautinio bakalaureato programą iki 2011 metų), pradinio išsilavinimo pažymėjimas, pagrindinio išsilavinimo pažymėjimas (toliau – pažymėjimai).

3. Pažymėjimai ir brandos atestatai nuo 2023 metų yra skaitmeniniai.

4. Pažymėjimai ir brandos atestatai sudaromi naudojantis Mokinių registro ir Diplomų, atestatų ir kvalifikacijos pažymėjimų registro informacinės sistemos priemonėmis ir pasiekiami (gali būti peržiūrimi, atsiunčiami elektroniniu paštu ir (ar) atspausdinami) Diplomų, atestatų ir kvalifikacijos pažymėjimų registre. Pažymėjimai pildomi lietuvių kalba, brandos atestatai – lietuvių ir anglų kalbomis Beausite Fit Light ir Beausite Fit Medium šriftu. Pažymėjimai ir brandos atestatai laikomi išduotais, kai, mokyklai juos sudarius, jie įregistruojami Diplomų, atestatų ir kvalifikacijos pažymėjimų registre (suteikiamas registracijos numeris).

5. Pažymėjimuose ir brandos atestatuose ugdymo programos, ją baigusiesiems asmenims 2000 metais ir vėliau, pavadinimas ir jos valstybinis kodas įrašomi vadovaujantis Aprašo 1 priedu.

6. Pažymėjimuose ir brandos atestatuose dalyko kodas nurodomas, jei dalyko programa baigta 2010 metais ir vėliau, pagrindinio ugdymo pasiekimų patikrinimo kodas – jei pasiekimas patikrintas 2012 metais ir vėliau, įskaitos kodas – jei ji vykdyta 2008–2024 metais, brandos egzamino kodas – jei jis vykdytas 2008 metais ir vėliau, brandos darbo kodas – jei jis atliktas 2017 metais ir vėliau, tarpinio patikrinimo kodas – jei jis vykdytas 2023 ir 2024 metais, nacionalinių mokinių pasiekimų patikrinimų kodai – jei jie vykdyti 2025 metais ir vėliau. Kitais atvejais dalyko, įskaitos, brandos darbo, brandos egzamino, nacionalinio mokinių pasiekimų patikrinimo, pagrindinio ugdymo pasiekimų patikrinimo kodui įrašyti skirtoje pažymėjimo ir brandos atestato skiltyje įrašomi brūkšniai. Pažymėjimuose ir brandos atestatuose dalykų, nacionalinių mokinių pasiekimų patikrinimų, pagrindinio ugdymo pasiekimų patikrinimų, valstybinių brandos egzaminų pavadinimai ir kiti įrašai turi atitikti jų pavadinimus ir kitus įrašus, nustatytus švietimo, mokslo ir sporto ministro įsakymais patvirtintuose klasifikatoriuose ir registruose. Jei pagal dabartinį reglamentavimą pažymėjimams ir brandos atestatams pildyti reikalingų duomenų nėra švietimo, mokslo ir sporto ministro patvirtintuose klasifikatoriuose ir registruose, mokykla dalyko pavadinimus ir kitus įrašus pagal mokyklos saugomuose veiklos dokumentuose (apskaitos knygoje (žurnale) esančius įrašus, pvz., dalykų, pasiekimų patikrinimų, mokyklų pavadinimus, pildo pati, įskaitant vidurinio ugdymo programos dalykų pavadinimų pildymą anglų kalba brandos atestate.

7. Pažymėjimų ir brandos atestatų lentelių skiltyse, skirtose įrašyti informacijai apie baigtą bendrojo ugdymo programą (jos dalį) ir (ar) įgytą išsilavinimą, mokymosi, brandos egzaminų ar kitų mokymosi pasiekimų rezultatus, įrašomi brūkšniai, jei tokios informacijos ankstesniais metais nebuvo įrašoma į mokymosi pasiekimus įteisinančius dokumentus arba jos nėra sudarant skaitmeninius mokymosi pasiekimus patvirtinančius dokumentus (asmeniui informacija nėra aktuali), pvz., nebuvo įrašoma dalyko kodo, metų, kada baigta mokytis dalyko programa ar patikrinti mokymosi pasiekimai ir kt. Jei sudarant skaitmeninį mokymosi pasiekimus įteisinantį dokumentą asmuo neturi asmens kodo, vietoj jo įrašoma gimimo data. Pvz., brandos atestate vietoj įrašo „asmens kodas / personal identification number“ daromas įrašas „gimimo data / date of birth“.

8. Jei asmeniui nėra aktuali atskiroje pažymėjimų ir brandos atestatų lentelėje nurodoma visa informacija, tai ši lentelė nėra sudaroma, pvz., jei pagrindinio ugdymo programos 5 klasės mokinys, pasibaigus ugdymo procesui, išvyksta iš mokyklos, tai, sudarant mokymosi pasiekimų pažymėjimą, jame tvarkomos (pildomos) tik šios lentelės: „Baigta ugdymo programa (jos dalis)“, „Mokymosi rezultatai“ ir „Projektinės veiklos rezultatas“ (jei jis yra).

9. Skaitmeninių pažymėjimų ir brandos atestatų lapai numeruojami (antrasis ir tolesni lapai). Priklausomai nuo lapų skaičiaus, pažymėjimų ir brandos atestatų pirmo lapo (jei dokumentą sudaro vienas lapas) ar paskutiniojo lapo (jei dokumentą sudaro keli lapai) apatinėje dalyje pateikiama informacija dėl jų atsisiuntimo, atsispausdinimo, peržiūrėjimo.

10. Asmeniui, kuris mokėsi pagal vidurinio ugdymo programą (angl. secondary education programme), suaugusiųjų vidurinio ugdymo programą (angl. adult secondary education programme), vidurinio ugdymo kartu su dailės ugdymu programą (angl. secondary education programme with art education programme), vidurinio ugdymo kartu su kadetų ugdymu programą (angl. secondary education programme with cadet education programme), vidurinio ugdymo kartu su meniniu ugdymu programą (angl. secondary education programme with artistic education programme), vidurinio ugdymo kartu su muzikos ugdymu programą (angl. secondary education with music education programme), vidurinio ugdymo kartu su inžineriniu ugdymu programą (angl. secondary education programme with engineering education programme), vidurinio ugdymo kartu su sporto ugdymu programą (angl. secondary education programme with sports education programme) ar vidurinio ugdymo kartu su kitu ugdymu programą (toliau kartu – Vidurinio ugdymo programa), pažymėjimuose, brandos atestatuose, pažymoje prie dalyko kurso programos esanti raidė rodo, pagal kokią programą mokinys mokėsi lietuvių kalbos ir literatūros bei matematikos dalyko: bendrasis kursas žymimas raide B, išplėstinis – A.

11. Asmeniui, kuris mokėsi pagal vidurinio ugdymo bendrąsias programas, patvirtintas Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“, ir jas baigė, dalyko kurso programos apimtis valandomis įrašoma vadovaujantis Pradinio, pagrindinio ir vidurinio ugdymo programų aprašo, patvirtinto Lietuvos Respublikos švietimo, mokslo ir sporto ministro 2023 m. balandžio 20 d. įsakymu Nr. V-570 „Dėl Pradinio, pagrindinio ir vidurinio ugdymo programų aprašo patvirtinimo“, (toliau – Pradinio, pagrindinio ir vidurinio ugdymo programų aprašas) priedu. Asmeniui, kuris mokėsi pagal socialinių įgūdžių ugdymo programą, dalykų (veiklų) (toliau – dalykai) pavadinimai įrašomi pagal ugdymo planą, valandų skaičius nurodomas pagal įrašus dienyne.

12. Pradinio išsilavinimo pažymėjime, pagrindinio išsilavinimo pažymėjime, brandos atestate nurodomi atitinkami Lietuvos kvalifikacijų lygiai, siejami su ugdymosi pagal bendrojo ugdymo programas rezultatais, nusakančiais mokinių kompetencijas. Pradinio ugdymo programos rezultatai siejami su pirmuoju Lietuvos kvalifikacijų lygiu, pagrindinio ugdymo programos rezultatai – su trečiuoju Lietuvos kvalifikacijų lygiu, Vidurinio ugdymo programos rezultatai – su ketvirtuoju Lietuvos kvalifikacijų lygiu, apibrėžtais Pradinio, pagrindinio ir vidurinio ugdymo programų apraše, atsižvelgus į Lietuvos Respublikoje nustatytas kvalifikacijas, siejamas su asmens pasirengimu aukštesnio lygio ugdymo programai ir veiklai reikalingomis kompetencijomis, nustatytomis Lietuvos kvalifikacijų sandaros apraše, patvirtintame Lietuvos Respublikos Vyriausybės 2010 m. gegužės 4 d. nutarimu Nr. 535 „Dėl Lietuvos kvalifikacijų sandaros aprašo patvirtinimo“.

13. Mokiniui, kuris buvo mokomas namie ar kitais teisės aktuose nustatytais atvejais, pažymėjimuose, brandos atestatuose dalyko mokinio mokymosi pasiekimų įvertinimui įrašyti skirtame stulpelyje nurodoma „Atleista“, jei to dalyko (pvz., dailės, menų, muzikos, technologijų, fizinio ugdymo) mokinys nesimokė.

14. Tais atvejais, kai nėra išduodami pažymėjimai ir brandos atestatai, asmens prašymu (už vaiką iki 14 metų prašymą teikia vienas iš tėvų ar globėjų, vaikas nuo 14 iki 18 metų – turintis vieno iš tėvų ar rūpintojų raštišką sutikimą) išduodama pažyma, kurioje pateikiama informacija apie nebaigusio ugdymo programos ir išvykstančio iš mokyklos mokinio mokymosi pasiekimus per tam tikrą mokslo metų laikotarpį (pvz., per mėnesį, pirmą trimestrą, pusmetį ir pan.), dalykams skirtą valandų skaičių, informacija apie einamųjų ar ankstesnių mokslo metų mokinio mokymosi pasiekimus mokantis pagal dalyko (-ų) programą ir kt. Pažyma rengiama vadovaujantis Dokumentų rengimo taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, (toliau – Dokumentų rengimo taisyklės).

15. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme.

II SKYRIUS

MOKYMOSI PASIEKIMŲ PAŽYMĖJIMO IŠDAVIMAS

16. Mokymosi pasiekimų pažymėjimo forma pateikta Aprašo 2 priede.

17. Mokymosi pasiekimų pažymėjimas išduodamas:

17.1. einamaisiais mokslo metais išvykstančiam iš mokyklos: pradinio ugdymo programos, suaugusiųjų pradinio ugdymo programos, pradinio ugdymo kartu su dailės ugdymu programos, pradinio ugdymo kartu su kadetų ugdymu programos, pradinio ugdymo kartu su meniniu ugdymu programos, pradinio ugdymo kartu su muzikos ugdymu programos, pradinio ugdymo kartu su inžineriniu ugdymu programos ar pradinio ugdymo kartu su kitu ugdymu programos (toliau kartu – Pradinio ugdymo programa), pagrindinio ugdymo programos, suaugusiųjų pagrindinio ugdymo programos, pagrindinio ugdymo kartu su dailės ugdymu programos, pagrindinio ugdymo kartu su kadetų ugdymu programos, pagrindinio ugdymo kartu su meniniu ugdymu programos, pagrindinio ugdymo kartu su muzikos ugdymu programos, pagrindinio ugdymo kartu su inžineriniu ugdymu programos, pagrindinio ugdymo kartu su sporto ugdymu programos ar pagrindinio ugdymo kartu su kitu ugdymu programos (toliau kartu – Pagrindinio ugdymo programa), Vidurinio ugdymo programos keliamosios klasės mokiniui, baigusiam ugdymo programos dalį ir perkeltam į aukštesnę klasę ar paliktam kartoti ugdymo programos; pradinio ugdymo individualizuotos programos, pagrindinio ugdymo individualizuotos programos, socialinių įgūdžių ugdymo programos keliamosios klasės mokiniui, baigusiam ugdymo programos dalį ir perkeltam į aukštesnę klasę. Šiuo atveju mokymosi pasiekimų pažymėjime po asmens kodu ar gimimo data nurodoma asmeniui aktuali informacija: „mokėsi (Klasės numeris skaitmenimis) klasėje pagal (Ugdymo programos pavadinimas) programą“;

17.2. Pradinio, Pagrindinio ar Vidurinio ugdymo programos baigiamosios (4, 10 (II gimnazijos) ar IV gimnazijos) klasės mokiniui, negavusiam atitinkamai pradinio išsilavinimo pažymėjimo (nebaigus Pradinio ugdymo programos ir (ar) nedalyvavus nacionaliniame mokinių pasiekimų patikrinime be pateisintos priežasties), pagrindinio išsilavinimo pažymėjimo (nebaigus Pagrindinio ugdymo programos ir (ar) nedalyvavus pasiekimų patikrinime be pateisinamos priežasties) ar brandos atestato. Šiuo atveju mokymosi pasiekimų pažymėjime nurodoma asmeniui aktuali informacija: „mokėsi (Klasės numeris skaitmenimis) klasėje pagal (Ugdymo programos pavadinimas) programą“;

17.3. asmeniui (jo prašymu) apie ankstesniais mokslo metais baigtą atitinkamos ugdymo programos dalį ir dalykų metinius įvertinimus (pvz., apie mokinio mokymosi rezultatus III gimnazijos klasėje). Šiuo atveju mokymosi pasiekimų pažymėjime nurodoma asmeniui aktuali informacija: „mokėsi (Klasės numeris skaitmenimis) klasėje pagal (Ugdymo programos pavadinimas) programą“;

17.4. asmeniui, pateikusiam mokyklos vadovui prašymą gauti skaitmeninį mokymosi pasiekimų pažymėjimą vietoj turimo mokymosi pasiekimų pažymėjimo, spausdinto blanke arba popieriuje. Šiuo atveju mokymosi pasiekimų pažymėjime nurodoma asmeniui aktuali informacija: „mokėsi (Klasės numeris skaitmenimis) klasėje pagal (Ugdymo programos pavadinimas) programą“;

17.5. asmeniui, pateikusiam mokyklos vadovui prašymą gauti skaitmeninį mokymosi pasiekimų pažymėjimą, jei jis prarado mokymosi pasiekimų pažymėjimą (jo dublikatą), spausdintą blanke ar popieriuje. Šiuo atveju mokymosi pasiekimų pažymėjime nurodoma asmeniui aktuali informacija: „mokėsi (Klasės numeris skaitmenimis) klasėje pagal (Ugdymo programos pavadinimas) programą“;

17.6. asmeniui, baigusiam tarptautinio bakalaureato programą iki 2011 metų ir pametusiam ar kitaip praradusiam išduotą pažymėjimą (jo dublikatą), spausdintą blanke. Šiuo atveju mokymosi pasiekimų pažymėjime nurodoma asmeniui aktuali informacija: „baigė tarptautinio bakalaureato programą“;

17.7. asmeniui, turinčiam brandos atestatą, diplomą, užsienio šalių ar tarptautinių organizacijų pažymėjimą, patvirtinantį įgytą vidurinį išsilavinimą ar jam prilygintą vidurinį išsilavinimą, ir papildomai ir (ar) pakartotinai besimokiusiam pagal dalykų programas ir jas baigusiam, ir (ar) išlaikiusiam brandos egzaminus. Šiuo atveju mokymosi pasiekimų pažymėjime nurodoma asmeniui aktuali informacija: „mokėsi pagal (Ugdymo programos pavadinimas) dalykų programas ir jas baigė“ arba „išlaikė brandos egzaminus“, arba „mokėsi pagal (Ugdymo programos pavadinimas) dalykų programas ir jas baigė, išlaikė brandos egzaminus“;

17.8. asmeniui, praradusiam brandos atestato (diplomo) priedą (jo dublikatą), spausdintą blanke. Šiuo atveju mokymosi pasiekimų pažymėjime nurodoma asmeniui aktuali informacija: „mokėsi pagal (Ugdymo programos pavadinimas) dalykų programas ir jas baigė“ arba „išlaikė brandos egzaminus“, arba „mokėsi pagal (Ugdymo programos pavadinimas) dalykų programas ir jas baigė, išlaikė brandos egzaminus“.

18. Į mokymosi pasiekimų pažymėjimą įrašomi:

18.1. dalykų, kurių buvo mokytasi, pavadinimai, patenkinami ir nepatenkinami metiniai įvertinimai, dalykui mokyti mokslo metams toje klasėje pagal ugdymo planą skirtas valandų skaičius (baigusiesiems ugdymo programos dalį 2007 metais ir vėliau), metai, kada baigta dalyko programa, dalyko kodas;

18.2. Pradinio ugdymo programos mokiniui – ir dalykų nacionalinių mokinių pasiekimų patikrinimų pavadinimai, jų kodai, metai, kada patikrinti pasiekimai, jų įvertinimai (pasiekimų lygiais);

18.3. Pagrindinio ugdymo programos mokiniui – ir socialinė-pilietinė veikla (įrašoma mokymosi rezultatų dalyje), dalykų pasiekimų patikrinimo pavadinimai, jų kodai, metai, kada patikrinti pasiekimai, jų įvertinimai, projektinė veikla (jei yra);

18.4. Vidurinio ugdymo programos mokiniui – ir socialinė-pilietinė veikla (įrašoma mokymosi rezultatų dalyje), dalyko kurso programa (jei yra), išlaikytų brandos egzaminų pavadinimai, jų kodai, tipai, įvertinimai, metai, kuriais išlaikyti brandos egzaminai. Atskiroje lentelėje įrašomas brandos darbo rezultatas (brandos darbo kodas, pavadinimas, tipas (jei yra), įvertinimas ir jo fiksavimo metai). Jei brandos darbas buvo atliktas ir įvertintas 2017–2024 metais, skiltyje „Tipas“ daromas įrašas „Mokyklinis“, jei 2025 metais ir vėliau, skiltyje „Tipas“ įrašomas brūkšnys;

18.5. formaliojo profesinio mokymo programos modulis (moduliai), jei Pagrindinio arba Vidurinio ugdymo programos mokinys jį baigė. Šiuo atveju lentelės „Kiti mokymosi rezultatų įrašai“ skiltyje „Įrašas“ nurodomas baigtos formaliojo profesinio mokymo programos pavadinimas, programos valstybinis kodas, modulio pavadinimas ir baigimo metai, pvz., įrašoma „Baigė Konditerio modulinės profesinio mokymo programos (P42101305) „Konditerijos gaminių gamybos“ modulį“; toje pačioje eilutėje, lentelės skiltyje „Metai“, nurodomi jo baigimo metai, pvz., „2025“. Šis įrašas daromas mokiniui pateikus formaliojo profesinio mokymo programos modulio baigimo pažymėjimą.

19. Lentelė „Įskaitų rezultatai“ aktuali ir pildoma, jei mokymosi pasiekimų pažymėjimas sudaromas 2024 metais ir anksčiau, lentelė „Tarpinių patikrinimų rezultatai“ – 2022–2023 ar 2023–2024 mokslo metais pagal Vidurinio ugdymo programą besimokiusiems mokiniams.

20. Lentelės „Nacionalinių mokinių pasiekimų patikrinimo rezultatai / Pagrindinio ugdymo pasiekimų patikrinimo rezultatai / Brandos egzaminų rezultatai“ pavadinime mokykla nurodo reikalingus (asmeniui aktualius) žodžius, pvz., jei mokymosi pasiekimų pažymėjimas išduodamas 4 klasės mokiniui, nurodomas pavadinimas „Nacionalinių mokinių pasiekimų patikrinimo rezultatai“, jei 10, II gimnazijos klasės mokiniui, – „Pagrindinio ugdymo pasiekimų patikrinimo rezultatai“, jei IV gimnazijos klasės mokiniui, – „Brandos egzaminų rezultatai“.

21. 1–3, 5–9 (I gimnazijos), III gimnazijos klasės mokiniui (toliau – keliamosios klasės mokinys) lentelėje „Baigta ugdymo programa (jos dalis)“ nurodoma informacija dėl kėlimo į aukštesnę klasę arba informacija dėl ugdymo programos kartojimo. Eilutėje „Kėlimas į aukštesnę klasę“, pvz., rašoma: „Direktoriaus MMMM m. xxxx yy d. įsakymu Nr. 00 perkeltas į dešimtą klasę“, jei 9 (I gimnazijos) klasės mokinys perkeltas į aukštesnę klasę, arba eilutėje „Ugdymo programos kartojimas“ nurodoma: „Direktoriaus MMMM m. xxxx yy d. įsakymu Nr. 00 paliktas devintoje klasėje“, jei 9 (I gimnazijos) klasės mokinys paliktas kartoti ugdymo programos (MMMM pažymėti einamieji metai, MMMM m. xxxx yy d. – data, Nr. 00 – mokyklos vadovo (ar kito teisės aktų nustatyta tvarka turinčio teisę tvirtinti įsakymą) pareigos, įsakymo numeris).

22. Mokiniui, baigusiam Pagrindinio ugdymo programą ir nedalyvavusiam mokymosi pasiekimų patikrinime be pateisinamos priežasties, nebaigusiam Vidurinio ugdymo programos ir nepaliktam kartoti programos arba neišlaikiusiam brandos egzaminų, skiltys dėl kėlimo į aukštesnę klasę ar ugdymo programos kartojimo nepildomos, įrašomi brūkšniai.

23. Mokiniui, nebaigusiam Pradinio ugdymo programos ir lietuvių kalbos ir literatūros (skaitymas) ir matematikos nacionaliniuose mokinių pasiekimų patikrinimuose dalyvavusiam ar nedalyvavusiam bent viename iš jų be pateisintos priežasties; turinčiam patenkinamus visų Pradinio ugdymo programos ugdymo plano dalykų metinius įvertinimus, bet nedalyvavusiam bent viename iš privalomų nacionalinių mokinių pasiekimų patikrinimų be pateisintos priežasties (paliktam ketvirtoje klasėje) arba nebaigusiam Pagrindinio ugdymo programos ir lietuvių kalbos ir literatūros bei matematikos pasiekimų patikrinimuose dalyvavusiam ar nedalyvavusiam bent viename iš jų be pateisintos priežasties (paliktam dešimtoje klasėje), skiltyje „Ugdymo programos kartojimas“ įrašomi žodžiai atitinkamai: „Direktoriaus MMMM m. xxxx yy d. įsakymu Nr. 00 paliktas ketvirtoje klasėje“ arba „Direktoriaus MMMM m. xxxx yy d. įsakymu Nr. 00 paliktas dešimtoje klasėje“.

24. Sudaromo mokymosi pasiekimų pažymėjimo lentelėje „Baigta ugdymo programa (jos dalis)“ skiltys „Mokyklos, kurioje išlaikyti brandos egzaminai, pavadinimas, kodas“ ir „Išsilavinimą patvirtinančio dokumento pavadinimas, numeris, serija“ pildomos tik tiems asmenims, kurie yra įgiję vidurinį ar jam prilygintą vidurinį išsilavinimą ir papildomai ir (ar) pakartotinai mokėsi pagal dalyko programą (-as), ir (ar) išlaikė brandos egzaminą (-us).

Jei mokymosi pasiekimų pažymėjimas išduodamas asmeniui, turinčiam išsilavinimą, prilygintą viduriniam išsilavinimui (įgytą mokantis pagal užsienio valstybių ar tarptautinių organizacijų švietimo programas), eilutėje „Išsilavinimą patvirtinančio dokumento pavadinimas, numeris, serija“ nurodomas vidurinį išsilavinimą patvirtinančio dokumento, išversto į valstybinę kalbą ir patvirtinto kompetentingos institucijos, pavadinimas ir numeris (jei yra). Jei pateiktame vidurinį išsilavinimą patvirtinančiame dokumente kai kurios informacijos, kuri pildoma lentelėje „Baigta ugdymo programa (jos dalis)“, nėra, informacijai pateikti skirtoje skiltyje įrašomas brūkšnys.

25. Asmeniui, turinčiam vidurinį išsilavinimą ar jam prilygintą vidurinį išsilavinimą patvirtinantį dokumentą, papildomai ir (ar) pakartotinai besimokiusiam pagal dalykų programas ir jas baigusiam, lentelėje „Mokymosi rezultatai“ pildoma: dalyko kodas, dalyko pavadinimas, programos kursas, valandų skaičius, įvertinimas ir dalyko programos baigimo metai; išlaikius brandos egzaminus, pildoma lentelė „Brandos egzaminų rezultatai“; nurodoma brandos egzamino kodas, pavadinimas, tipas, įvertinimas ir laikymo metai. Jei asmuo tais pačiais metais papildomai ir (ar) pakartotinai mokėsi pagal dalyko programą (-as) ir išlaikė brandos egzaminą (-us), pildomos abi lentelės: „Mokymosi rezultatai“ ir „Brandos egzaminų rezultatai“.

26. Mokymosi pasiekimų pažymėjimą išduoda mokykla ar bazinė mokykla, kurioje asmuo pakartotinai ir (ar) papildomai mokėsi pagal dalykų programas ir jas baigė, ir (ar) išlaikė brandos egzaminus. Jei asmuo mokėsi ir baigė dalyko (-ų) programą (-as) vienoje mokykloje, o brandos egzaminą (-us) išlaikė kitoje mokykloje, kiekviena mokykla sudaro ir išduoda asmeniui mokymosi pasiekimų pažymėjimą atskirai.

III SKYRIUS

PRADINIO UGDYMO PASIEKIMŲ IR PRADINIO IŠSILAVINIMO PAŽYMĖJIMŲ IŠDAVIMAS

27. Pradinio ugdymo pasiekimų pažymėjimo forma pateikta Aprašo 3 priede.

28. Pradinio ugdymo pasiekimų pažymėjimas išduodamas:

28.1. mokiniui, baigusiam pradinio ugdymo individualizuotą programą;

28.2. asmeniui, pateikusiam mokyklos vadovui prašymą gauti skaitmeninį pradinio ugdymo pasiekimų pažymėjimą, jei jis prarado spausdintą blanke ar popieriuje;

28.3. asmeniui, pateikusiam mokyklos vadovui prašymą gauti skaitmeninį pradinio ugdymo pasiekimų pažymėjimą vietoj turimo pradinio ugdymo pasiekimų pažymėjimo, spausdinto blanke arba popieriuje.

29. Pradinio ugdymo pažymėjimo mokymosi rezultatų dalyje įrašomi dalykų, kurių buvo mokytasi, pavadinimai, metiniai įvertinimai, metai, kada baigta dalyko programa, dalyko kodas.

30. Pradinio išsilavinimo pažymėjimo forma pateikta Aprašo 4 priede.

31. Pradinio išsilavinimo pažymėjimas išduodamas:

31.1. mokiniui, įgijusiam pradinį išsilavinimą;

31.2. asmeniui, pateikusiam mokyklos vadovui prašymą gauti skaitmeninį pradinio išsilavinimo pažymėjimą, jei jis prarado spausdintą blanke ar popieriuje;

31.3. asmeniui, pateikusiam mokyklos vadovui prašymą gauti skaitmeninį pradinio išsilavinimo pažymėjimą vietoj turimo pradinio išsilavinimo pažymėjimo, spausdinto blanke arba popieriuje.

32. Pradinio išsilavinimo pažymėjimo mokymosi rezultatų dalyje įrašomi dalykų, kurių buvo mokytasi, pavadinimai, metiniai įvertinimai, metai, kada baigta dalyko programa, dalyko kodas; nacionalinių mokinių pasiekimų patikrinimų dalyje – dalykų nacionalinių mokinių pasiekimų patikrinimų pavadinimai, jų kodai, metai, kada patikrinti pasiekimai, jų įvertinimai (pasiekimų lygiais).

33. Mokiniui, kuris negalėjo dalyvauti nacionaliniame mokinių pasiekimų patikrinime dėl priežasties, kurią pateisino mokyklos vadovas (mokyklos vadovo įsakymu mokinys buvo atleistas nuo visų pasiekimų patikrinimų), lentelės „Nacionalinių mokinių pasiekimų patikrinimo rezultatai“ skiltyje „Nacionalinio mokinių pasiekimų patikrinimo pavadinimas“ prie visų pasiekimų patikrinimų pavadinimų nurodoma „(atleistas)“, pvz., „Lietuvių kalba ir literatūra (skaitymas) (atleistas)“, „Matematika (atleistas)“. Jei mokinys mokyklos vadovo įsakymu buvo atleistas nuo atskiro dalyko pasiekimų patikrinimo, tai tik prie to pasiekimų patikrinimo pavadinimo, nuo kurio atleistas, nurodoma „(atleistas)“, pvz., „Matematika (atleistas)“. Įvertinimui įrašyti skirtoje vietoje rašomas brūkšnys, nurodomi metai.

34. Asmeniui, nebaigusiam Pradinio ugdymo programos, bet einamaisiais metais likvidavusiam šios programos dalykų įsiskolinimus, ankstesniais metais gauti dalykų metiniai įvertinimai, dalykų pavadinimai pradinio išsilavinimo pažymėjime įrašomi vadovaujantis mokyklos, kurioje mokinys likvidavo dalykų įsiskolinimus, veiklos dokumentais.

IV SKYRIUS

PAŽYMĖJIMO IŠDAVIMAS

35. Pažymėjimo, išduodamo mokiniui, baigusiam Pagrindinio ugdymo programos (pagrindinio ugdymo individualizuotos programos) pirmąją dalį, forma pateikta Aprašo 5 priede.

36. Pažymėjimas išduodamas:

36.1. mokiniui, baigusiam (perkeltam į 9-ąją ar I gimnazijos klasę) Pagrindinio ugdymo programos (pagrindinio ugdymo individualizuotos programos) pirmąją dalį. Į pažymėjimą įrašomi ugdymo programos pirmosios dalies dalykų, kurių buvo mokytasi, pavadinimai, įskaitant ir atliktą socialinę-pilietinę veiklą, jų kodai, metiniai įvertinimai, metai, kada baigta dalyko programa. Lentelės „Baigta ugdymo programos dalis“ eilutėje „Kėlimas į aukštesnę klasę“, pvz., rašoma: „Direktoriaus MMMM m. xxxx yy d. įsakymu Nr. 00 perkeltas į 9 (I gimnazijos) klasę“;

36.2. asmeniui, pateikusiam mokyklos vadovui prašymą gauti skaitmeninį pažymėjimą, jei jis prarado pažymėjimą, spausdintą blanke ar popieriuje;

36.3. asmeniui, pateikusiam mokyklos vadovui prašymą gauti skaitmeninį pažymėjimą vietoj turimo pažymėjimo, spausdinto blanke arba popieriuje.

V SKYRIUS

PAGRINDINIO UGDYMO PASIEKIMŲ IR PAGRINDINIO IŠSILAVINIMO PAŽYMĖJIMŲ IŠDAVIMAS

37. Pagrindinio ugdymo pasiekimų pažymėjimo forma pateikta Aprašo 6 priede.

38. Pagrindinio ugdymo pasiekimų pažymėjimas išduodamas:

38.1. mokiniui, baigusiam pagrindinio ugdymo individualizuotą programą. Į pagrindinio ugdymo pasiekimų pažymėjimą įrašomi ugdymo programos dalykų pavadinimai, jų kodai, metiniai įvertinimai, metai, kada baigta dalyko programa;

38.2. asmeniui, pateikusiam mokyklos vadovui prašymą gauti skaitmeninį pagrindinio ugdymo pasiekimų pažymėjimą, jei jis prarado spausdintą blanke ar popieriuje;

38.3. asmeniui, pateikusiam mokyklos vadovui prašymą gauti skaitmeninį pagrindinio ugdymo pasiekimų pažymėjimą vietoj turimo pagrindinio ugdymo pasiekimų pažymėjimo, spausdinto blanke arba popieriuje.

39. Pagrindinio išsilavinimo pažymėjimo forma pateikta Aprašo 7 priede.

40. Pagrindinio išsilavinimo pažymėjimas išduodamas asmeniui:

40.1. įgijusiam pagrindinį išsilavinimą;

40.2. pateikusiam mokyklos vadovui prašymą gauti skaitmeninį pagrindinio išsilavinimo pažymėjimą vietoj prarasto septynmečio mokslo pažymėjimo, aštuonmečio mokslo pažymėjimo, nepilno vidurinio mokslo pažymėjimo, devynmečio mokslo pažymėjimo, 1993 ir 1994 metais išduoto pažymėjimo baigusiesiems 9 klasę. Įrašai skaitmeniniame pagrindinio išsilavinimo pažymėjime turi atitikti įrašus, esančius mokyklos saugomuose veiklos dokumentuose (apskaitos knygoje (žurnale);

40.3. pateikusiam mokyklos vadovui prašymą gauti skaitmeninį pagrindinio išsilavinimo pažymėjimą, vietoj prarasto pagrindinio išsilavinimo pažymėjimo, spausdinto blanke ar popieriuje;

40.4. pateikusiam mokyklos vadovui prašymą gauti skaitmeninį pagrindinio išsilavinimo pažymėjimą vietoj turimo pagrindinio išsilavinimo pažymėjimo, spausdinto blanke arba popieriuje.

41. Į pagrindinio išsilavinimo pažymėjimą įrašomi Pagrindinio ugdymo programos antrosios dalies dalykų, baigtų mokytis pagal jų programas, pavadinimai, jų kodai, atlikta socialinė-pilietinė veikla, metiniai įvertinimai, metai, kada baigta dalyko programa, projektinė veikla (kodas, projektinės veiklos pavadinimas, įvertinimas, metai), jei ji mokyklos ugdymo plane nustatyta, ir pagrindinio ugdymo pasiekimų patikrinimo pavadinimai, jų kodai, įvertinimai bei metai, kada buvo tikrinti pasiekimai.

42. Jei Pagrindinio ugdymo programos mokinys baigė formaliojo profesinio mokymo programos modulį (modulius), lentelės „Kiti mokymosi rezultatų įrašai“ skiltyje „Įrašas“ nurodomas baigtos formaliojo profesinio mokymo programos pavadinimas, programos valstybinis kodas, modulio pavadinimas ir baigimo metai, pvz., įrašoma „Baigė Virėjo modulinės profesinio mokymo programos (P21101318) „Nesudėtingos technologijos sušių gaminimas“ modulį“; toje pačioje eilutėje, lentelės skiltyje „Metai“, nurodo jo baigimo metus, pvz., „2025“. Šis įrašas daromas, mokiniui pateikus formaliojo profesinio mokymo programos modulio baigimo pažymėjimą.

43. Ankstesnių metų pagrindinio ugdymo pasiekimų patikrinimo įvertinimas, jei jis nebuvo galutinio pažymio dalis, įskaitomas ir į pagrindinio išsilavinimo pažymėjimą įrašomas vadovaujantis mokyklos saugomais veiklos dokumentais.

44. Jei mokinys yra dalyvavęs pasiekimų patikrinime, kuris buvo sudarytas iš dviejų pažymiais įvertintų dalių (pvz., lietuvių kalbos (rašinys) ir lietuvių kalbos (žodžiu) arba gimtosios kalbos (rašinys) ir gimtosios kalbos (žodžiu), pasiekimų patikrinimo įvertinimai įskaitomi ir į pagrindinio išsilavinimo pažymėjimą įrašomi, vadovaujantis mokyklos saugomais veiklos dokumentais.

45. Jei Pagrindinio ugdymo programos baigiamosios klasės mokinio dalyko pasiekimai patikrinti ankstesniais metais ir einamaisiais metais, į pagrindinio išsilavinimo pažymėjimą įrašomas einamaisiais metais gautas dalyko pasiekimų patikrinimo įvertinimas. Jei einamaisiais mokslo metais mokinys dalyvavo dalyko pagrindinio ugdymo pasiekimų patikrinime pagrindinėje sesijoje ir pakartotinėje sesijoje, galutiniu dalyko pasiekimų patikrinimo įvertinimu laikomas pakartotinėje sesijoje laikyto dalyko pasiekimų patikrinimo įvertinimas.

46. Jei Pagrindinio ugdymo programos baigiamosios klasės mokinio mokymosi pasiekimai patikrinti ankstesniais metais, nei buvo įgytas pagrindinis išsilavinimas, ir mokinys einamaisiais metais dalyko pasiekimų patikrinime nedalyvavo, lentelės „Pagrindinio ugdymo pasiekimų patikrinimo rezultatai “ skiltyje „Metai“ nurodomi tie metai, kuriais jie buvo patikrinti.

47. Laikoma, kad mokinio, dalyvavusio pagrindinio ugdymo pasiekimų patikrinime iki 2010–2011 mokslo metų, mokymosi pasiekimai patikrinti, jei buvo įvertinti patenkinamu (4–10 balų) įvertinimu; mokinio, dalyvavusio pasiekimų patikrinime 2011–2012 mokslo metais ir vėliau, – 1–10 balų įvertinimu.

48. Mokiniui, kuris negalėjo dalyvauti pasiekimų patikrinime dėl priežasties, kurią pateisino mokyklos vadovas (mokyklos vadovo įsakymu mokinys buvo atleistas nuo visų pagrindinio ugdymo dalykų pasiekimų patikrinimų), lentelės „Pagrindinio ugdymo pasiekimų patikrinimų rezultatai“ skiltyje „Pagrindinio ugdymo pasiekimų patikrinimo pavadinimas“ prie visų dalykų pavadinimų nurodoma „(atleistas)“, pvz., „Lietuvių kalba ir literatūra (atleistas)“, „Matematika (atleistas)“. Jei mokinys mokyklos vadovo įsakymu buvo atleistas nuo atskiro dalyko pasiekimų patikrinimo, tai tik prie to dalyko pavadinimo, nuo kurio pasiekimų patikrinimo atleistas, nurodoma „(atleistas)“, pvz., „Matematika (atleistas)“. Įvertinimui įrašyti skirtoje vietoje rašomas brūkšnys, nurodomi metai.

49. Mokiniui, ankstesniais metais nebaigusiam Pagrindinio ugdymo programos, bet einamaisiais metais likvidavusiam šios programos dalykų įsiskolinimus (įvykdžiusiam einamųjų mokslo metų reikalavimus Pagrindinio ugdymo programai baigti), ankstesniais metais gauti ir Nuosekliojo mokymosi pagal bendrojo ugdymo programas tvarkos aprašo, patvirtinto Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, (toliau – Nuosekliojo mokymosi tvarkos aprašas) nustatyta tvarka įskaityti dalykų metiniai įvertinimai, dalykų pavadinimai pagrindinio išsilavinimo pažymėjime įrašomi vadovaujantis mokyklos, kurioje mokinys likvidavo dalykų įsiskolinimus, veiklos dokumentais.

50. Pagrindinio išsilavinimo pažymėjimą išduoda mokykla, kurioje asmuo yra įgijęs pagrindinį išsilavinimą.

VI SKYRIUS

VIDURINIO UGDYMO PASIEKIMŲ PAŽYMĖJIMO IR BRANDOS ATESTATO IŠDAVIMAS

51. Vidurinio ugdymo pasiekimų pažymėjimo forma pateikta Aprašo 8 priede.

52. Vidurinio ugdymo pasiekimų pažymėjimas išduodamas:

52.1. mokiniui, baigusiam socialinių įgūdžių ugdymo programą. Į vidurinio ugdymo pasiekimų pažymėjimą įrašomi ugdymo programos dalykų pavadinimai, jų kodai, metiniai įvertinimai, metai, kada baigta dalyko programa;

52.2. asmeniui, pateikusiam mokyklos vadovui prašymą gauti skaitmeninį vidurinio ugdymo pasiekimų pažymėjimą, jei jis prarado spausdintą blanke ar popieriuje;

52.3. asmeniui, pateikusiam mokyklos vadovui prašymą gauti skaitmeninį vidurinio ugdymo pasiekimų pažymėjimą vietoj turimo vidurinio ugdymo pasiekimų pažymėjimo, spausdinto blanke arba popieriuje.

53. Brandos atestato forma pateikta Aprašo 9 priede, brandos atestato pildymo pavyzdys – Aprašo 10 priede.

54. Brandos atestatas išduodamas:

54.1. mokiniui, buvusiam mokiniui, įgijusiam vidurinį išsilavinimą;

54.2. asmeniui, pageidaujančiam gauti skaitmeninį brandos atestatą vietoj prarasto brandos atestato;

54.3. asmeniui, pateikusiam mokyklos vadovui prašymą gauti skaitmeninį brandos atestatą vietoj brandos atestato, sudaryto blanke.

55. Brandos atestatas su pagyrimu išduodamas mokiniui, buvusiam mokiniui:

55.1. turinčiam ne žemesnius kaip 9 balų visų individualaus ugdymo plano dalykų metinius įvertinimus, išlaikiusiam bent du valstybinius brandos egzaminus ir turinčiam ne žemesnius kaip 86 balų visų laikytų valstybinių brandos egzaminų įvertinimus;

55.2. atleistam nuo visų brandos egzaminų dėl ligos iki pagrindinės sesijos pradžios, turinčiam ne žemesnius kaip 9 balų visų individualaus ugdymo plano dalykų metinius įvertinimus;

55.3. susirgusiam egzaminų sesijos metu ir nuo pasirinktų ir nelaikytų brandos egzaminų atleistam, turinčiam ne žemesnius kaip 9 balų visų individualaus ugdymo plano dalykų metinius įvertinimus, ne žemesnius kaip 86 balų visų laikytų valstybinių brandos egzaminų įvertinimus;

55.4. asmeniui, pageidaujančiam gauti skaitmeninį brandos atestatą su pagyrimu vietoj brandos atestato, sudaryto blanke.

56. Asmeniui, kuriam išduodamas brandos atestatas su pagyrimu, didžiosiomis raidėmis brandos atestato centre po brandos atestato pavadinimu lietuvių ir anglų kalbomis įrašoma „SU PAGYRIMU / WITH HONOURS“. Šis įrašas reiškia, kad asmuo baigė Vidurinio ugdymo programą su pagyrimu.

57. Brandos atestatas gali būti išduodamas einamaisiais mokslo metais nesimokančiam asmeniui, Vidurinio ugdymo programą baigusiam ankstesniais mokslo metais ir neišlaikiusiam tais metais teisės aktuose nurodytų brandos atestatui gauti privalomų ir pasirenkamų nustatyto tipo brandos egzaminų skaičiaus (toliau – buvęs mokinys). Atitikus einamųjų mokslo metų reikalavimus viduriniam išsilavinimui įgyti / brandos atestatui gauti, brandos atestatą buvusio mokinio prašymu išduoda mokykla, išdavusi mokymosi pasiekimų pažymėjimą ar kitą atitinkamą pažymėjimą apie jo mokymosi Vidurinio ugdymo programos baigiamojoje klasėje rezultatus. Vidurinio ugdymo programos baigimo metai ir vidurinio išsilavinimo įgijimo metai gali nesutapti.

58. Mokinys ir buvęs mokinys viduriniam išsilavinimui įgyti (brandos atestatui gauti) privalo išlaikyti valstybinį lietuvių kalbos ir literatūros brandos egzaminą ir dar vieno dalyko valstybinį brandos egzaminą, išskyrus tuos atvejus, kai nuo valstybinio (-ių) brandos egzamino (-ų) mokyklos vadovo įsakymu yra atleistas.

59. Mokinio ir buvusio mokinio išlaikyti valstybiniai dalykų brandos egzaminai įskaitomi į privalomų išlaikyti (brandos atestatui gauti) valstybinių dalykų brandos egzaminų skaičių. 2012 ir ankstesniaisiais metais išlaikytas valstybinis lietuvių kalbos (gimtosios) arba valstybinis lietuvių kalbos (valstybinės) brandos egzaminas yra laikomas išlaikytu valstybiniu lietuvių kalbos ir literatūros brandos egzaminu. 2002–2007 m. išlaikytas tik vienas iš privalomųjų brandos egzaminų – valstybinis lietuvių kalbos (gimtoji, testas) ar valstybinis lietuvių kalbos (gimtoji, teksto interpretacija) – nelaikomas išlaikytu valstybiniu lietuvių kalbos ir literatūros egzaminu. Kitų tipų nei valstybiniai, ankstesniais metais asmens išlaikyti dalykų brandos egzaminai (pvz., mokykliniai, A, B, S, be lygio) nelaikomi išlaikytais atitinkamų dalykų valstybiniais brandos egzaminais.

60. Brandos atestato mokymosi rezultatų lentelėje įrašomi:

60.1. mokinio, buvusio mokinio individualaus ugdymo plano dalykai (išskyrus pasirenkamuosius dalyko modulius, kurie yra dalyko programos dalis ir vertinimas buvo įskaitytas į dalyko mokymosi pasiekimų įvertinimą), jų kodai, nurodoma dalyko kurso programa (jei yra), jai skirtas valandų skaičius (Vidurinio ugdymo programą baigusiesiems ne anksčiau kaip 2004 metais), įvertinimai ir metai, kuriais dalyko programa baigta (įskaityti mokymosi pasiekimai);

60.2. mokiniui, kuris mokėsi pagal specializuoto ugdymo krypties programą, dailės, inžinerinio, kadetų, meninio, muzikos, sporto ar kitiems ugdymo programos dalykams, kurių konkretus valandų skaičius nėra nustatytas Pradinio, pagrindinio ir vidurinio ugdymo programų aprašo priede, mokytis skirtas valandų skaičius nurodomas pagal mokytojo įrašus dienyne.

61. Brandos atestato lentelė „Įskaitų rezultatai“ aktuali, jei brandos atestatas buvo sudarytas (išduotas) 2024 ar ankstesniais metais, lentelė „Tarpinių patikrinimų rezultatai“ – 2022–2023 arba 2023–2024 mokslo metais. Asmenims, įgijusiems vidurinį išsilavinimą 2024–2025 ir vėlesniais mokslo metais, lentelės „Įskaitų rezultatai“ ir „Tarpinių patikrinimų rezultatai“ asmeniui nėra aktualios ir nėra sudaromos.

62. Brandos atestato lentelėje „Brandos egzaminų rezultatai“ įrašomi visi ankstesniais, išskyrus 2002–2007 metais išlaikytą tik vieną iš valstybinio lietuvių kalbos (gimtoji, testas) ar valstybinio lietuvių kalbos (gimtoji, teksto interpretacija) egzaminų, ir einamaisiais metais išlaikyti brandos egzaminai, nurodant jų kodą (jei yra), tipą (jei yra), įvertinimą ir išlaikymo metus:

62.1. mokiniui, buvusiam mokiniui, einamaisiais metais laikiusiam ankstesniais metais jau išlaikytą to paties dalyko valstybinį brandos egzaminą, į brandos atestatą įrašomas einamaisiais metais išlaikyto to dalyko valstybinio brandos egzamino įvertinimas. Jeigu asmuo einamaisiais metais to dalyko valstybinio brandos egzamino neišlaikė, į brandos atestatą įrašomas ankstesniais metais išlaikyto to dalyko valstybinio brandos egzamino įvertinimas;

62.2. mokiniui, buvusiam mokiniui, pateikusiam apeliaciją dėl išlaikyto valstybinio brandos egzamino, į brandos atestatą įrašomas apeliacijų rezultatų protokole nurodytas dalyko valstybinio brandos egzamino įvertinimas;

62.3. einamaisiais metais išlaikiusiesiems brandos egzaminus: lietuvių kalbos ir literatūros (A), lietuvių kalbos ir literatūros (B), matematikos (A), matematikos (B), užsienio (anglų) kalbos, užsienio (prancūzų) kalbos, užsienio (vokiečių) kalbos, lenkų tautinės mažumos gimtosios kalbos ir literatūros, baltarusių tautinės mažumos gimtosios kalbos ir literatūros, rusų tautinės mažumos gimtosios kalbos ir literatūros, vokiečių tautinės mažumos gimtosios kalbos ir literatūros, istorijos, geografijos, ekonomikos ir verslumo, filosofijos, biologijos, chemijos, fizikos, informatikos ir inžinerinių technologijų (struktūrinių sistemų ir statinių inžinerija), inžinerinių technologijų (mechaninių sistemų ir transporto inžinerija), inžinerinių technologijų (elektronikos inžinerija), inžinerinių technologijų (robotika ir mechatronika), inžinerinių technologijų (aplinkos ir energetikos inžinerija), išlaikytų brandos egzaminų skiltyje „Tipas“ įrašoma „Valstybinis“;

62.4. 1994 ir vėlesniais metais išlaikyto brandos egzamino pavadinimas, tipas ir įvertinimas įrašomas pagal mokyklos saugomus veiklos dokumentus ir nurodomi jo išlaikymo metai;

62.5. mokiniui, buvusiam mokiniui, atleistam nuo visų brandos egzaminų, brandos atestato lentelė „Brandos egzaminų rezultatai“ nesudaroma. Šiuo atveju sudaroma ir pildoma brandos atestato lentelė „Kiti brandos egzaminų laikymo įrašai“ ir jos skiltyje „Įrašas“ įrašoma „Brandos egzaminų nelaikė (atleistas)“ (angl. The matriculation exams were not taken (excused), nurodomi metai;

62.6. mokiniui, buvusiam mokiniui, mokyklos vadovo įsakymu atleistam nuo dalies pasirinktų brandos egzaminų, įrašomi visų jo pasirinktų dalykų brandos egzaminų pavadinimai ir prie nelaikytų brandos egzaminų pavadinimų nurodoma „(atleistas)“. Egzamino tipui ir įvertinimui įrašyti skirtose skiltyse įrašomi brūkšniai, nurodomi metai.

63. Brandos atestato lentelėje „Brandos darbo rezultatai“ įrašomas mokinio brandos darbas. Skiltyje „Brandos darbo pavadinimas“ įrašoma „Brandos darbas (...):“, skliaustuose nurodant mokinio individualaus ugdymo plano Vidurinio ugdymo programos dalyko pavadinimą, iš kurio mokinys rengė brandos darbą, taip pat nurodomas brandos darbo pavadinimas, pvz., „Brandos darbas (biologija): „Kokį poveikį DNR struktūrai daro šaldymas ir virimas“. Nurodomas brandos darbo kodas, įrašomas įvertinimas, metai. Mokiniui, kurio parengtas brandos darbas įvertintas 2024–2025 ir vėlesniais mokslo metais, skiltyje „Tipas“ įrašomas brūkšnys.

64. Jei mokinys, besimokydamas pagal Vidurinio ugdymo programą, baigė formaliojo profesinio mokymo programos modulį (modulius), atskiros lentelės „Kiti mokymosi rezultatų įrašai / Other records regarding results“ skiltyje „Įrašas / Record“ nurodomas baigtos formaliojo profesinio mokymo programos pavadinimas, programos valstybinis kodas, modulio pavadinimas ir baigimo metai, pvz., įrašoma „Baigė Konditerio modulinės profesinio mokymo programos (P42101305) „Konditerijos gaminių gamybos“ modulį“ (angl. Completed the "Confectionery Production" module of the Confectioner modular vocational training programme) (P42101305); toje pačioje eilutėje, lentelės skiltyje „Metai“, nurodomi jo baigimo metai, pvz., „2025“. Šis įrašas daromas, mokiniui pateikus formaliojo profesinio mokymo programos modulio baigimo pažymėjimą.

65. Mokiniui, ankstesniais mokslo metais nebaigusiam Vidurinio ugdymo programos, bet einamaisiais mokslo metais likvidavusiam šios programos dalykų įsiskolinimus (įvykdžiusiam einamųjų mokslo metų reikalavimus Vidurinio ugdymo programai baigti), ankstesniais mokslo metais gauti ir Nuosekliojo mokymosi tvarkos aprašo nustatyta tvarka įskaityti pasiekimai (dalykų metiniai įvertinimai ir kt.) į brandos atestatą įrašomi vadovaujantis mokyklos, kurioje jis likvidavo dalykų įsiskolinimus, veiklos dokumentais.

66. Buvusiam mokiniui, įvykdžiusiam einamųjų mokslo metų reikalavimus viduriniam išsilavinimui įgyti, brandos atestatą išduoda mokykla, išdavusi mokymosi pasiekimų pažymėjimą ar kitą atitinkamą pažymėjimą apie jo mokymosi Vidurinio ugdymo programos baigiamojoje klasėje rezultatus. Jei buvęs mokinys kai kurių privalomų dalykų, kurių mokymosi pasiekimai buvo įvertinti nepatenkinamai, įsiskolinimus ankstesniais metais likvidavo kitoje mokykloje, mokyklai, išduodančiai brandos atestatą, pateikiama tai patvirtinanti pažyma. Jeigu mokykla, kurioje buvęs mokinys baigė Vidurinio ugdymo programą, yra reorganizuota ar likviduota, brandos atestato gavimo klausimais buvęs mokinys kreipiasi į savivaldybės administraciją, kuri nurodo mokyklą, kuriai suteikta teisė išduoti brandos atestatą.

67. Mokiniui, buvusiam mokiniui jo pateiktos apeliacijos, apeliacinio teikimo ar skundo dėl valstybinio brandos egzamino darbo nevertinimo nagrinėjimo laikotarpiu laikinai sustabdomas brandos atestato išdavimas.

VII SKYRIUS

BRANDOS ATESTATO IŠDAVIMAS ASMENIUI, BESIMOKIUSIAM TECHNIKUME, AUKŠTESNIOJOJE AR PROFESINĖJE MOKYKLOJE

68. Buvęs technikumo, aukštesniosios mokyklos studentas ar profesinės mokyklos mokinys gali pretenduoti gauti brandos atestatą, atitikus einamųjų mokslo metų reikalavimus viduriniam išsilavinimui įgyti / brandos atestatui gauti.

69. Brandos atestatas gali būti išduodamas asmeniui, kuris technikume, profesinėje ar aukštesniojoje mokykloje iki 1992 metų įskaitytinai buvo mokęsis bendrojo ugdymo dalykų, bet negavo mokyklos baigimo diplomo, arba asmeniui, kuris technikume, profesinėje ar aukštesniojoje mokykloje buvo baigęs Vidurinio ugdymo programą ir išlaikęs brandos egzaminus, bet negavo mokyklos baigimo diplomo.

70. Jeigu mokykla, kurioje asmuo mokėsi, yra reorganizuota ar likviduota, įsiskolinimų likvidavimo, brandos atestato gavimo klausimais asmuo (buvęs studentas ar mokinys) kreipiasi į savivaldybės administraciją, kuri nurodo mokyklą, kurioje asmuo gali mokytis pagal bendrojo ugdymo dalykų programas (likviduoti įsiskolinimus) ir kuriai suteikta teisė išduoti brandos atestatą.

71. Asmuo mokyklai, išduodančiai brandos atestatą, iš reorganizuotų (technikumo, aukštesniosios ar profesinės mokyklos) ar po reorganizavimo veikiančių mokyklų, perėmusių mokyklos saugomus veiklos dokumentus, turi pateikti pažymą apie bendrojo ugdymo dalykų programų baigimą ir brandos egzaminų laikymą (Aprašo 11 priedas).

72. Vadovaujantis turimais, mokyklos saugomais veiklos dokumentais, pažymoje nurodoma:

72.1. buvusio studento ar mokinio vardas ir pavardė rašoma tokia, kokia fiksuota mokyklos dokumentuose;

72.2. mokyklos pavadinimas nurodomas toks, koks buvo studijų, mokymosi metu, pvz., technikumas, politechnikumas, miesto profesinė mokykla Nr. 22, aukštesnioji maisto pramonės mokykla ir pan. Jeigu mokykla tuo metu neturėjo kodo, pažymoje tai nurodoma;

72.3. įrašomi visi tos specialybės mokymo plano bendrojo ugdymo dalykai, jų baigiamieji įvertinimai (pažymiu, įskaityta), dalyko programos baigimo metai. Baigiamuoju dalyko įvertinimu laikomas įskaitos arba egzamino, baigus programą, įvertinimas (pvz., lietuvių kalbos programa baigta 1992 metais III kurse, išlaikytas lietuvių kalbos egzaminas įvertintas 3 (trys); lietuvių kalbos baigiamasis įvertinimas – 3 (trys);

72.4. informacija apie brandos egzaminus pateikiama tik tam asmeniui, kuris 1993 ar vėlesniais metais išlaikė brandos egzaminus. Brandos egzamino pavadinimas, jo tipas ir įvertinimas turi atitikti įrašą egzamino protokole. Pažymima, kuriais metais išlaikytas brandos egzaminas, nurodoma brandos egzamino protokolo data ir numeris, gali būti pateikiamos jų kopijos, išrašai;

72.5. dalykų pavadinimai ir brandos egzaminų pavadinimai turi atitikti įrašus, esančius technikumo, aukštesniosios ar profesinės mokyklos saugomuose veiklos dokumentuose.

73. Technikume, aukštesniojoje ar profesinėje mokykloje gauti bendrojo ugdymo dalykų baigiamieji įvertinimai bei 1999 ar vėlesniais metais išlaikyti dalykų valstybiniai brandos egzaminai įskaitomi viduriniam išsilavinimui įgyti; 1993 ir vėlesniais metais išlaikyti brandos egzaminai, išskyrus 2002–2007 metais išlaikytą tik vieną iš valstybinio lietuvių kalbos (gimtoji, testas) ar valstybinio lietuvių kalbos (gimtoji, teksto interpretacija) egzaminų, ir einamaisiais metais išlaikyti brandos egzaminai įrašomi brandos atestato lentelėje „Brandos egzaminų rezultatai“, nurodant jų kodą, tipą, įvertinimą ir išlaikymo metus.

74. Mokykla, kurioje asmuo siekia įgyti vidurinį išsilavinimą ir gauti brandos atestatą, pažymoje pateiktus pasiekimus mokantis pagal bendrojo ugdymo dalyko programas įskaito vadovaudamasi Nuosekliojo mokymosi tvarkos aprašu.

75. Laikoma, kad baigta Vidurinio ugdymo programa toje mokykloje, kurioje įvykdyti reikalavimai Vidurinio ugdymo programai baigti. Vidurinio ugdymo programos baigimo metai gali nesutapti su vidurinio išsilavinimo įgijimo metais. Jei asmuo kai kurių privalomų bendrojo ugdymo dalykų, kurių mokymosi pasiekimai buvo įvertinti nepatenkinamai, įsiskolinimus likvidavo kitoje mokykloje, mokyklai, išduodančiai brandos atestatą, pateikiama tai patvirtinanti informacija.

76. Vidurinio ugdymo programos baigimo metai laikomi vėliausiai baigtos dalyko programos metai. Pvz.: biologijos programa baigta 1991 metais, visuomenės mokslo – 1992 metais, kūno kultūros programa baigta 1993 metais. Reiškia, kad 1993 metais baigta Vidurinio ugdymo programa.

77. Dalyko programos apimtis valandomis nurodoma tik tam asmeniui, kuris mokymąsi pagal bendrojo ugdymo dalykų programas baigė ir (ar) įsiskolinimus likvidavo 2004 metais ir vėliau.

78. Vidurinį išsilavinimą suteikiančia mokykla laikoma ta mokykla, kuri sudaro ir išduoda brandos atestatą.

VIII SKYRIUS

MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS ASMENIUI, KURIS MOKĖSI REORGANIZUOTOJE, LIKVIDUOTOJE, PERTVARKYTOJE AR PERTVARKYTOS VIDAUS STRUKTŪROS MOKYKLOJE

79. Reorganizuotos, likviduotos, pertvarkytos ar pertvarkytos vidaus struktūros mokykloje besimokiusiam asmeniui pažymėjimus, brandos atestatą išduoda mokyklos saugomus veiklos dokumentus perėmusi mokykla. Jeigu reorganizuotos, likviduotos, pertvarkytos ar pertvarkytos vidaus struktūros mokyklos saugomus veiklos dokumentus perėmusi mokykla arba kita institucija neturi teisės išduoti atitinkamų pažymėjimų ar brandos atestatų, ši mokykla arba institucija pareiškėjui pateikia pažymą apie mokymosi pasiekimus pagal įrašus mokyklos saugomuose veiklos dokumentuose ir (ar) atitinkamame pažymėjimų, brandos atestatų ir jų priedų apskaitos žurnale.

80. Savivaldybės ar nevalstybinės mokyklos išduodamus pažymėjimus, brandos atestatus išduoda savivaldybės, kurios teritorijoje pagal dabartinį suskirstymą yra reorganizuota, pertvarkyta, pertvarkytos vidaus struktūros ar buvo veikusi šiuo metu likviduota mokykla, administracijos paskirta mokykla, turinti teisę išduoti pažymėjimus, brandos atestatus pagal gautas pažymas, o valstybinės mokyklos – savininko teises ir pareigas įgyvendinančios institucijos paskirta mokykla, turinti teisę išduoti šiuos mokymosi pasiekimus įteisinančius dokumentus pagal gautas pažymas.

IX SKYRIUS

PAŽYMĖJIMŲ, BRANDOS ATESTATŲ IŠDAVIMAS, NUSTAČIUS JUOSE KLAIDĄ, JUOS PRARADUS AR ATSISAKIUS SPAUSDINTŲ POPIERIUJE AR BLANKE

81. Asmuo, pametęs ar kitaip praradęs pažymėjimus, brandos atestatą, jo priedą ar brandos atestato (diplomo) priedą, jų dublikatus, išduotus iki 2023 m. gegužės 1 d., mokyklos vadovui įteikia prašymą gauti skaitmeninius pažymėjimus ar skaitmeninį brandos atestatą, nurodydamas originalo ar jo dublikato (sudaryto blanke ar popieriuje) išdavimo metus. Skaitmeniniai pažymėjimai ar skaitmeniniai brandos atestatai išduodami vadovaujantis mokyklos saugomais veiklos dokumentais.

82. Pažymėjimų ar brandos atestato, jo priedo, brandos atestato (diplomo) priedo, jų dublikatų turėtojas gali kreiptis dėl skaitmeninių pažymėjimų ar skaitmeninio brandos atestato išdavimo, jei sudarytuose popieriuje ar blanke nustatytas netikslumas, klaidingas įrašas. Skaitmeniniai pažymėjimai ar skaitmeninis brandos atestatas gali būti išduodami ir tuo atveju, jei asmuo pageidauja jį gauti vietoj spausdinto popieriuje ar blanke. Pirminiai skaitmeniniai pažymėjimai ir / ar skaitmeninis brandos atestatas, taip pat spausdintas popieriuje ar blanke, jei jo atsisakoma ir prašoma išduoti skaitmeninį, laikomi negaliojančiais nuo naujo skaitmeninio dokumento įregistravimo Diplomų, atestatų ir kvalifikacijos pažymėjimų registre (išdavimo).

83. Jei asmuo prašo pakeisti pažymėjimus, brandos atestatą ir jo priedą, jų dublikatus, sudarytus / spausdintus popieriuje ar blanke, į atitinkamą skaitmeninį, pareiškėjas prie prašymo prideda (sugrąžina) keičiamų pažymėjimų ar brandos atestato, jo priedo ar brandos atestato (diplomo) priedo originalą ar dublikatą.

84. Vietoj turėto brandos atestato ir jo priedo, sudaryto / spausdinto blanke, nuo 2023 m. gegužės 1 d. išduodamas vienas dokumentas – skaitmeninis brandos atestatas.

85. Asmeniui, praradusiam tik brandos atestato priedą, sudarytą blanke, pateikus mokyklos vadovui prašymą ir turimą brandos atestatą, išduodamas atitinkamas skaitmeninis brandos atestatas.

86. Apdovanotam aukso medaliu asmeniui, praradusiam specialų brandos atestatą, brandos atestatą su pagyrimu, išduodamas skaitmeninis brandos atestatas su pagyrimu; apdovanotam sidabro medaliu asmeniui – bendrojo pavyzdžio skaitmeninis brandos atestatas.

87. Įrašai skaitmeniniame mokymosi pasiekimus įteisinančiame dokumente turi atitikti įrašus, esančius mokyklos saugomuose veiklos dokumentuose (apskaitos knygoje (žurnale). Jeigu originalo išdavimo metu asmuo kodo neturėjo, įrašomas asmens kodas, jei asmuo jį turi skaitmeninio mokymosi pasiekimus įteisinančio dokumento išdavimo metu. Jei asmuo kodo neturi, įrašoma asmens gimimo data. Jeigu originalo išdavimo metu mokykla ir ugdymo programa kodo neturėjo, mokyklos ir ugdymo programos kodams skirtose vietose rašomi brūkšniai.

88. Neleidžiama keisti: dokumento originalą išdavusios mokyklos pavadinimo, mokyklos baigimo metų; asmens pavardės ir vardo, asmens kodo (išskyrus atvejus, kada asmeniui teisės aktų nustatyta tvarka ar teismo sprendimu yra pakeistas asmens kodas, vardas ir pavardė ir išduoti šį faktą patvirtinantys dokumentai: pasas arba asmens tapatybės kortelė); dalykų, įrašytų mokyklos saugomuose veiklos dokumentuose (apskaitos knygoje (žurnale), pavadinimų; penkių balų vertinimo sistemos pažymius įrašyti kaip dešimties balų vertinimo sistemos pažymius; į brandos atestatą iš protokolų įrašyti neįrašytų Brandos atestatų ir jų priedų apskaitos knygoje (žurnale) egzaminų, kurie pagal tuo metu galiojusią brandos atestatų išdavimo tvarką nebuvo rašomi į brandos atestatą; įrašyti išlaikytų brandos egzaminų įvertinimų, jeigu originalo išdavimo metais įvertinimai nebuvo rašomi.

89. Dokumento originalo išdavimo metu fiksuoti galutiniai pažymiai laikomi metiniais pažymiais ir surašomi dokumento mokymosi rezultatų skiltyje „Įvertinimas“.

90. Pažymėjimų, brandos atestatų lentelės „Brandos egzaminų rezultatai“ skiltyje „Tipas“ rašomi brūkšniai, jeigu dokumento originalo išdavimo metu brandos egzamino tipas ar lygis nebuvo nurodomi.

X SKYRIUS

PAŽYMĖJIMŲ IR BRANDOS ATESTATŲ SUDARYMAS IR ĮREGISTRAVIMAS

91. Pažymėjimai, brandos atestatai sudaromi Mokinių registro duomenų pagrindu.

92. Pažymėjimai, brandos atestatai registruojami Diplomų, atestatų ir kvalifikacijos pažymėjimų registre.

93. Pažymėjimams, brandos atestatams sudaryti, papildyti naujais įrašais Mokinių registre duomenis tvarko mokykloje paskirtas darbuotojas (toliau – Mokinių registro tvarkytojas), kuris:

93.1. pažymėjimams, brandos atestatams suformuoti naudoja Mokinių registro duomenis:

93.1.1. pažymėjimų ar brandos atestato sudarytojo pavadinimą (įrašoma didžiosiomis raidėmis);

93.1.2. asmens vardą;

93.1.3. asmens pavardę;

93.1.4. asmens kodą arba gimimo datą (jei asmens kodo nėra);

93.1.5. ugdymo programos arba jos dalies baigimo metus;

93.1.6. ugdymo programos arba jos dalies trukmę metais;

93.1.7. ugdymo programos kodą (jeigu pažymėjimų, brandos atestatų, jų priedų, brandos atestato (diplomo) priedų originalų išrašymo metu jis buvo);

93.1.8. ugdymo programos pavadinimą;

93.1.9. išsilavinimo įgijimo metus;

93.1.10. kvalifikacijos lygį pagal Lietuvos kvalifikacijų sandarą;

93.1.11. mokyklos kodą (jeigu pažymėjimų, brandos atestatų, jų priedų, brandos atestato (diplomo) priedų originalų išrašymo metu jis buvo);

93.1.12. mokyklos pavadinimą, kurioje mokytasi, baigta dalyko programa arba jos dalis;

93.1.13. klasę, kurioje mokėsi;

93.1.14. mokyklos pavadinimą, kurioje išlaikyti brandos egzaminai, laikyti tarpiniai patikrinimai (jei aktualu);

93.1.15. mokyklos pavadinimą (pažymėjimų, brandos atestatų, jų priedų, brandos atestato (diplomo) priedų originalų įregistravimo (išdavimo) metu);

93.1.16. dalyko programos kodą;

93.1.17. pagrindinio ugdymo pasiekimų patikrinimo kodą;

93.1.18. įskaitos kodą (jei aktualu);

93.1.19. tarpinio patikrinimo kodą (jei aktualu);

93.1.20. brandos egzamino kodą;

93.1.21. nacionalinio mokinių pasiekimų patikrinimo kodą;

93.1.22. dalyko programos baigimo metus;

93.1.23. įskaitos išlaikymo metus (jei aktualu);

93.1.24. tarpinio patikrinimo metus (jei aktualu);

93.1.25. pagrindinio ugdymo pasiekimų patikrinimo metus;

93.1.26. brandos egzamino išlaikymo metus;

93.1.27. nacionalinio mokinių pasiekimų patikrinimo metus;

93.2. iš dalykų klasifikatoriaus parenka dalykus, kurių mokiniai mokosi mokykloje pagal bendrąsias programas, ir sukuria dalykų, kurių mokykloje moko pagal mokytojų parengtas ir mokyklos patvirtintas programas, sąrašą. Pažymėjimų, brandos atestatų, jų priedų, brandos atestatų (diplomų) priedų, sudarytų popieriuje ar blanke ir išduotų iki 2010 metų, pažymėjimams ir brandos atestatams sudaryti dalykų pavadinimai lietuvių kalba į Mokinių registrą įvedami kiekvienu atveju individualiai, vadovaujantis mokyklos saugomais veiklos dokumentais, brandos atestatams sudaryti dalykų ir brandos egzaminų pavadinimai pildomi ir anglų kalba.

94. Pažymėjimams, brandos atestatams sudaryti Mokinių registro tvarkytojas į Mokinių registrą įveda:

94.1. mokyklos, kuri sudaro pažymėjimus ar brandos atestatus, vadovo pareigų pavadinimą, vardą ir pavardę;

94.2. kito teisės aktų nustatyta tvarka mokyklos vadovo funkcijas atliekančio asmens pareigų pavadinimą, vardą ir pavardę, pvz., direktoriaus pavaduotojo ugdymui, pavaduojančio direktorių arba direktorius pavaduotojo, l. e. direktoriaus pareigas (angl. Acting director of education);

94.3. duomenis apie mokinio perkėlimą į aukštesnę klasę ar palikimą kartoti atitinkamos klasės ugdymo programos;

94.4. mokyklos vadovo įsakymo apie kėlimo į aukštesnę klasę, palikimo kartoti ugdymo programos datą ir numerį;

94.5. klasę, į kurią asmuo perkeltas ar paliktas kartoti programos, jos dalies;

94.6. duomenis, nurodomus pažymėjimų, brandos atestatų, mokymosi rezultatų dalyje:

94.6.1. dalyko programos kursą / lygį (jeigu yra);

94.6.2. dalykui mokyti toje klasėje skirtą valandų skaičių (pagal ugdymo planus / mokytojo įrašus dienyne);

94.6.3. dalyko programos apimtį valandomis;

94.6.4. prieš dalyko metinį įvertinimą įrašo „Ad.“, jeigu asmuo mokėsi dalyko pagal adaptuotą programą;

94.6.5. dalyko metinį įvertinimą (skaitmenimis ir žodžiu);

94.6.6. dalyko programos baigimo metus;

94.6.7. vidurinio išsilavinimo įgijimą patvirtinančio dokumento pavadinimą (asmeniui, turinčiam užsienio valstybių ar tarptautinių organizacijų švietimo programų baigimą patvirtinantį dokumentą);

94.6.8. vidurinio išsilavinimo įgijimą patvirtinančio dokumento numerį (jei yra) (asmeniui, turinčiam užsienio valstybių ar tarptautinių organizacijų švietimo programų baigimą patvirtinantį dokumentą);

94.6.9. vidurinio išsilavinimo įgijimą patvirtinančio dokumento seriją (jei yra) (asmeniui, turinčiam užsienio valstybių ar tarptautinių organizacijų švietimo programų baigimą patvirtinantį dokumentą);

94.7. projektinės veiklos pavadinimą ir įvertinimą (skaitmenimis ir žodžiu);

94.8. mokyklos pavadinimą, jei skaitmeninių pažymėjimų ar brandos atestatų įregistravimo (išdavimo) metu nėra galimybės jo įrašyti Mokinių registro duomenų pagrindu;

94.9. brandos darbo pavadinimą, jei skaitmeninio brandos atestato įregistravimo (išdavimo) metu nėra galimybės įrašyti Mokinių registro duomenų pagrindu;

94.10. formaliojo profesinio mokymo programos modulio (modulių) pavadinimą ir jos valstybinį kodą, jei mokinys modulį baigė ir pateikė tai patvirtinantį pažymėjimą.

95. Nacionalinė švietimo agentūra iš Nacionalinės švietimo agentūros informacinės sistemos (toliau – NECIS):

95.1. per dieną Mokinių registro tvarkytojui perduoda paskelbtus nacionalinio mokinių pasiekimų patikrinimo, pagrindinio ugdymo pasiekimų patikrinimo ir brandos egzaminų rezultatus, pateikdama duomenų išrašą pagal iš anksto suderintą formatą;

95.2. patvirtina, kad tai galutinis (negalutinis) dalyko nacionalinio mokinių pasiekimų patikrinimo, pagrindinio ugdymo pasiekimų patikrinimo ar brandos egzamino įvertinimas, ir prie įvertinimo parašo pastabą (komentarą).

96. Mokinių registro tvarkytojas negali redaguoti Mokinių registre prie kiekvieno asmens duomenų matomų NECIS duomenų: įkėlimo datos ir laiko, nacionalinio mokinių pasiekimų patikrinimo, pagrindinio ugdymo pasiekimų patikrinimo ir brandos egzaminų pagrindinės ir / ar pakartotinės sesijos metu gautų įvertinimų.

97. Asmeniui, einamųjų mokslo metų mokiniui, mokymosi pasiekimų pažymėjimas, pradinio išsilavinimo pažymėjimas, pagrindinio išsilavinimo pažymėjimas, brandos atestatas sudaromi, kai iš NECIS yra gautas patvirtinimas dėl galutinio dalyko nacionalinio mokinių pasiekimų patikrinimo, pagrindinio ugdymo pasiekimų patikrinimo ar brandos egzamino įvertinimo.

98. Mokinių registro tvarkytojui perdavus mokyklos suformuotų pažymėjimų, brandos atestatų duomenis Diplomų, atestatų ir kvalifikacijos pažymėjimų registrui, automatiškai atitinkamiems pažymėjimams, brandos atestatams priskiriamas registracijos numeris, vienetu didesnis nei paskutinis sudarytas ir įregistruotas Diplomų, atestatų ir kvalifikacijos pažymėjimų registre. Registracijos numerio suteikimas yra patvirtinimas, kad skaitmeniniai pažymėjimai, skaitmeniniai brandos atestatai yra išduoti.

99. Mokinių registro tvarkytojui gavus patvirtinimą, kad pažymėjimai, brandos atestatai yra išduoti, Mokinių registre duomenų keitimas tam pačiam dokumentui nebegalimas. Asmuo (mokinys) ar mokykla, teisės aktų nustatyta tvarka kita įgaliota institucija (pvz., darbdavys) asmens prašymu gali pažymėjimus, brandos atestatus Diplomų, atestatų ir kvalifikacijos pažymėjimų registre peržiūrėti, atsisiųsti ir (ar) spausdinti. Kiekvieną kartą peržiūrėjus, atsisiuntus ir (ar) atspausdinus pažymėjimus ir (ar) brandos atestatus, juose nurodoma mokymosi pasiekimus įteisinančio dokumento peržiūros, atsisiuntimo, spausdinimo data. Turi išlikti ir prisijungimų prie Diplomų, atestatų ir kvalifikacijos pažymėjimų registro istorija.

100. Išaiškėjus, kad įregistruoti pažymėjimai, brandos atestatai yra su klaidomis, tikslintini, naujai išduodami pažymėjimai, brandos atestatai registruojami Aprašo nustatyta tvarka.

101. Pažymėjimų, brandos atestatų registracijos numerių seka Diplomų, atestatų ir kvalifikacijos pažymėjimų registre kasmet nenutrūksta ir yra nuosekliai didėjanti.

102. Mokyklos vadovas (kitas teisės aktų nustatyta tvarka mokyklos vadovo funkcijas atliekantis asmuo, pvz., direktoriaus pavaduotojas ugdymui, pavaduojantis direktorių, arba direktoriaus pavaduotojas, l. e. direktoriaus pareigas, ar kt.) elektroniniu parašu Mokinių registre patvirtina duomenų (įrašų) perdavimą Diplomų, atestatų ir kvalifikacijos pažymėjimų registrui ir atsako už duomenų (įrašų) sudarytuose pažymėjimuose, brandos atestatuose, pažymose teisingumą.

103. Mokymosi pasiekimus įteisinančių dokumentų įregistravimo (išdavimo) pagrindas yra mokyklos vadovo įsakymas. Mokyklos vadovo įsakymuose dėl pradinio išsilavinimo pažymėjimų, pagrindinio išsilavinimo pažymėjimų ir brandos atestatų įregistravimo (išdavimo) įrašomi visų šiuos dokumentus gaunančių asmenų vardai ir pavardės (jei kelių asmenų vardai ir pavardės sutampa, įrašomas asmens kodas), kartu pažymima, kuriems iš jų – brandos atestatai su pagyrimu. Įsakymai taip pat rašomi dėl mokymosi pasiekimų pažymėjimų, pradinio ugdymo pasiekimų pažymėjimų, pagrindinio ugdymo pasiekimų pažymėjimų, vidurinio ugdymo pasiekimų pažymėjimų, pažymėjimų, išduodamų baigusiesiems Pagrindinio ugdymo programos (pagrindinio ugdymo individualizuotos programos) pirmąją dalį.

104. Mokykla einamųjų mokslo metų mokiniui (buvusiam mokiniui) mokymosi pasiekimus įteisinantį dokumentą, patvirtinantį bendrojo ugdymo programos (jos dalies) baigimą ir išsilavinimo įgijimą, sudaro ir išduoda įvykdžius reikalavimus, nustatytus ugdymo programai, jos daliai ar pradiniam, pagrindiniam ar viduriniam išsilavinimui įgyti, bet ne vėliau kaip iki mokslo metų pabaigos.

105. Mokymosi pasiekimus įteisinančiuose ir kituose dokumentuose mokinių mokymosi pasiekimų įvertinimai (balai) įrašomi pagal Aprašo 12 priede pateiktas vertinimo skales.

XI SKYRIUS

BAIGIAMOSIOS NUOSTATOS

106. Nacionalinė švietimo agentūra, Diplomų, atestatų ir kvalifikacijos pažymėjimų registro tvarkytoja, kiti registro tvarkytojai tvarko duomenis, susijusius su skaitmeninių pažymėjimų ir skaitmeninių brandos atestatų įregistravimu (išdavimu), pagal Diplomų, atestatų ir kvalifikacijos pažymėjimų registro nuostatus, patvirtintus Lietuvos Respublikos švietimo, mokslo ir sporto ministro 2019 m. spalio 25 d. įsakymu Nr. V-1216 „Dėl Diplomų ir atestatų registro reorganizavimo ir Diplomų, atestatų ir kvalifikacijos pažymėjimų registro nuostatų patvirtinimo“.

107. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, Apraše nurodytų registrų ir informacinių sistemų veiklą reglamentuojančiais, duomenų valdytojų patvirtintais ir kitais teisės aktais, reglamentuojančiais asmens duomenų tvarkymą. Duomenų subjektų teisės įgyvendinamos Bendrojo duomenų apsaugos reglamento ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

108. Dokumentai mokykloje tvarkomi ir saugomi Lietuvos Respublikos dokumentų ir archyvų įstatymo, Dokumentų tvarkymo ir apskaitos taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“, nustatyta tvarka, o dokumentai, susiję su jų išdavimu (pvz., mokyklos vadovo įsakymai, brandos egzaminų protokolai ir kt.), saugomi mokykloje, išdavusioje atitinkamą mokymosi pasiekimus įteisinantį dokumentą, – vadovaujantis Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodykle, patvirtinta Lietuvos Respublikos švietimo, mokslo ir sporto ministro 2019 m. gruodžio 18 d. įsakymu Nr. V-1511 „Dėl Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodyklės patvirtinimo“.

109. Pradėjus išduoti skaitmeninius mokymosi pasiekimus įteisinančius dokumentus, apsaugos priemones turintys blankai, kuriuose buvo spausdinami pažymėjimai ir brandos atestatai bei jų priedai, nebenaudojami. Nebenaudojamų blankų pažymėjimams ir brandos atestatui spausdinti pavadinimai ir kodai nurodyti Aprašo 13 priede.

110. Nacionalinė švietimo agentūra saugo Pažymėjimų, brandos atestatų, jų priedų ir brandos atestato (diplomo) priedų blankus (toliau – blankai), vykdo jų gavimo, išdavimo ir naudojimo apskaitą, nustato jų naikinimo, naikinimo priežiūros tvarką.

111. Mokyklos, vykdančios bendrojo ugdymo programas, pasibaigus kalendoriniams metams, Mokinių registro blankų skirstymo modulyje suformuoja panaudotų, sugadintų, naikinti skirtų blankų ataskaitas. Mokyklos naikinti skirtus blankus įformina aktu pagal Dokumentų rengimo taisykles ir pateikia savivaldybės administracijai. Savivaldybės administracijos įgaliotas asmuo pagal mokyklų ataskaitas suformuoja suminę grąžintų blankų kalendoriniais metais ataskaitą ir iki vasario 1 d. Nacionalinei švietimo agentūrai kartu su perdavimo ir priėmimo aktu pateikia blankus naikinti. Švietimo, mokslo ir sporto ministro įsakymu patvirtinta komisija patikrina gautus aktus ir blankus. Blankai sunaikinami pagal Nacionalinėje švietimo agentūroje nustatytą blankų naikinimo tvarką.

112. Keičiantis institucijoje darbuotojui, atsakingam už blankų apskaitą ir saugojimą, blankus ir kitus su jais susijusius dokumentus perduoda pagal institucijos patvirtintą aktą.

113. Asmuo nuo 14 metų, tapatybės atpažinimo priemonėmis prisijungęs prie Diplomų, atestatų ir kvalifikacijos pažymėjimų registro, gali pats peržiūrėti sudarytą ir įregistruotą (išduotą) mokymosi pasiekimus įteisinantį dokumentą, jį atsisiųsti ir (ar) atsispausdinti popieriuje.

114. Pažymėjimus, išduotus vaikui iki 14 metų, arba pažymėjimus ir brandos atestatą, išduotus asmeniui, kuris neturi galimybės tapatybės atpažinimo priemonėmis prisijungti prie Diplomų, atestatų ir kvalifikacijos pažymėjimų registro, mokykloje susitartu būdu (pvz., pateikus asmeniui prašymą) mokykla asmeniui persiunčia elektroniniu laišku ar atspausdina (pateikia).

115. Pažymėjimų, brandos atestatų duomenų autentiškumą galima pasitikrinti prisijungus pažymėjimuose, brandos atestatuose nurodytu adresu arba nuskenavus jame esantį kodą.

116. Skaitmeniniai mokymosi pasiekimus įteisinantys dokumentai laikomi oficialiais ugdymo programos (jos dalies) ir pradinio, pagrindinio ir vidurinio išsilavinimo įgijimą liudijančiais dokumentais.

117. Jei skaitmeninio pažymėjimo ir / ar brandos atestato savininkui reikalinga mokymosi pasiekimus įteisinantį dokumentą legalizuoti ir patvirtinti pažyma (Apostille), jis pirmiau turi teikti mokyklos, kuri sudarė skaitmeninį mokymosi pasiekimus įteisinantį dokumentą, vadovui prašymą, kad iš Diplomų, atestatų ir kvalifikacijos pažymėjimų registro išspausdintas pažymėjimas ir / ar brandos atestatas būtų pasirašytas fiziniu arba elektroniniu mokyklos vadovo parašu. Jeigu pažymėjimas ir / ar brandos atestatas pasirašomas fiziniu mokyklos vadovo parašu, jis papildomai žymimas mokyklos antspaudu. Jeigu mokykla, sudariusi skaitmeninį mokymosi pasiekimus įteisinantį dokumentą, yra reorganizuota, likviduota, pertvarkyta ar pertvarkytos vidaus struktūros, kreipiamasi į mokyklą pagal Aprašo VIII skyriuje nustatytą tvarką.

118. Jei skaitmeninio brandos atestato, išduoto nuo 2023 m. gegužės 1d. iki 2024 m. gegužės 14 d., savininkui reikalingas brandos atestatas, užpildytas ne tik lietuvių, bet ir anglų kalbomis, jis turi teikti mokyklos, kuri sudarė skaitmeninį brandos atestatą, vadovui prašymą, kad būtų sudarytas brandos atestatas, užpildytas lietuvių ir anglų kalbomis. Sudarant dvikalbį skaitmeninį brandos atestatą, buvę brandos atestate, sudarytame lietuvių kalba, duomenys nekeičiami, tik papildomai įvedami reikalingi vertimai į anglų kalbą (pagal brandos atestato pildymo pavyzdį, 10 priedas) Aprašo nustatyta tvarka.

__________________________________

Pažymėjimų ir brandos atestatų

išdavimo tvarkos aprašo

1 priedas

PAŽYMĖJIMŲ IR BRANDOS ATESTATO IŠDAVIMAS

Dokumento pavadinimas	Kam išduoda bendrojo ugdymo, profesinio mokymo įstaiga, jei teisės aktų nustatyta tvarka vykdo atitinkamą bendrojo ugdymo programą
Mokymosi pasiekimų pažymėjimas	Nebaigusiajam pradinio ugdymo programos (kodas 101001101), pradinio ugdymo kartu su muzikos ugdymu programos (kodas 101021501), pradinio ugdymo kartu su dailės ugdymu programos (kodas 101021301), pradinio ugdymo kartu su kadetų ugdymu programos (kodas 101011001), pradinio ugdymo kartu su meniniu ugdymu programos (kodas 101021502), pradinio ugdymo kartu su inžineriniu ugdymu programos (kodas 101071001), suaugusiųjų pradinio ugdymo programos (kodas 105001101), pagrindinio ugdymo programos (kodas 201001101), pagrindinio ugdymo kartu su muzikos ugdymu programos (kodas 201021501), pagrindinio ugdymo kartu su dailės ugdymu programos (kodas 201021301), pagrindinio ugdymo kartu su kadetų ugdymu programos (kodas 201011001), pagrindinio ugdymo kartu su meniniu ugdymu programos (kodas 201021502), pagrindinio ugdymo kartu su inžineriniu ugdymu programos (kodas 201071001), pagrindinio ugdymo kartu su sporto ugdymu programos (kodas 201101401), suaugusiųjų pagrindinio ugdymo programos (kodas 205001101), vidurinio ugdymo programos (kodas 301001101), vidurinio ugdymo kartu su inžineriniu ugdymu programos (kodas 301071001), vidurinio ugdymo kartu su sporto ugdymu programos (kodas 301101401), vidurinio ugdymo kartu su muzikos ugdymu programos (kodas 301021501), vidurinio ugdymo kartu su dailės ugdymu programos (kodas 301021301), vidurinio ugdymo kartu su kadetų ugdymu programos (kodas 301011001), vidurinio ugdymo kartu su meniniu ugdymu programos (kodas 301021502), suaugusiųjų vidurinio ugdymo programos (kodas 305001101), pagrindinio ugdymo individualizuotos programos (kodas 207001101), socialinių įgūdžių ugdymo programos (kodas 307001101). Asmeniui, turinčiam brandos atestatą, diplomą, užsienio šalių ar tarptautinių organizacijų pažymėjimą, patvirtinantį įgytą vidurinį išsilavinimą ar jam prilygintą vidurinį išsilavinimą, ir išlaikiusiam brandos egzaminus ir (ar) papildomai ir (ar) pakartotinai besimokiusiam pagal dalykų programas ir jas baigusiam.
Pradinio ugdymo pasiekimų pažymėjimas	Baigusiajam pradinio ugdymo individualizuotą programą (kodas 107001101).
Pagrindinio ugdymo pasiekimų pažymėjimas	Baigusiajam pagrindinio ugdymo individualizuotą programą (kodas 207001101).

Vidurinio ugdymo pasiekimų pažymėjimas	Baigusiajam socialinių įgūdžių ugdymo programą (kodas 307001101).

Pažymėjimas	Baigusiajam pagrindinio ugdymo programos (kodas 201001101) pirmąją dalį, pagrindinio ugdymo kartu su muzikos ugdymu programos (kodas 201021501) pirmąją dalį, pagrindinio ugdymo kartu su dailės ugdymu programos (kodas 201021301) pirmąją dalį, pagrindinio ugdymo kartu su kadetų ugdymu programos (kodas 201011001) pirmąją dalį, pagrindinio ugdymo kartu su meniniu ugdymu programos (kodas 201021502) pirmąją dalį, pagrindinio ugdymo kartu su inžineriniu ugdymu programos (kodas 201071001) pirmąją dalį, pagrindinio ugdymo kartu su sporto ugdymu programos (kodas 201101401) pirmąją dalį, suaugusiųjų pagrindinio ugdymo programos (kodas 205001101) pirmąją dalį, pagrindinio ugdymo individualizuotos programos (kodas 207001101) pirmąją dalį.
Pradinio išsilavinimo pažymėjimas	Baigusiajam pradinio ugdymo programą (kodas 101001101), pradinio ugdymo kartu su inžineriniu ugdymu programą (kodas 101071001), pradinio ugdymo kartu su muzikos ugdymu programą (kodas 101021501), pradinio ugdymo kartu su dailės ugdymu programą (kodas 101021301), pradinio ugdymo kartu su kadetų ugdymu programą (kodas 101011001), pradinio ugdymo kartu su meniniu ugdymu programą (kodas 101021502), suaugusiųjų pradinio ugdymo programą (kodas 105001101).
Pagrindinio išsilavinimo pažymėjimas	Baigusiajam pagrindinio ugdymo programą (kodas 201001101), pagrindinio ugdymo kartu su muzikos ugdymu programą (kodas 201021501), pagrindinio ugdymo kartu su dailės ugdymu programą (kodas 201021301), pagrindinio ugdymo kartu su kadetų ugdymu programą (kodas 201011001), pagrindinio ugdymo kartu su meniniu ugdymu programą (kodas 201021502), pagrindinio ugdymo kartu su inžineriniu ugdymu programą (kodas 201071001), pagrindinio ugdymo kartu su sporto ugdymu programą (kodas 201101401), suaugusiųjų pagrindinio ugdymo programą (kodas 205001101); asmeniui, praradusiam septynmečio mokslo pažymėjimą, aštuonmečio mokslo pažymėjimą, nepilno vidurinio mokslo pažymėjimą, devynmečio mokslo pažymėjimą, 1993 ir 1994 metais išduotą pažymėjimą, baigusiajam devintąją klasę.

Brandos atestatas	Baigusiajam vidurinio ugdymo programą (kodas 301001101), vidurinio ugdymo kartu su inžineriniu ugdymu programą (kodas 301071001), vidurinio ugdymo kartu su sporto ugdymu programą (kodas 301101401), vidurinio ugdymo kartu su muzikos ugdymu programą (kodas 301021501), vidurinio ugdymo kartu su dailės ugdymu programą (kodas 301021301), vidurinio ugdymo kartu su kadetų ugdymu programą (kodas 301011001), vidurinio ugdymo kartu su meniniu ugdymu programą (kodas 301021502), suaugusiųjų vidurinio ugdymo programą (kodas 305001101).

___________________________

Pažymėjimų ir brandos atestatų

išdavimo tvarkos aprašo

2 priedas

(Mokymosi pasiekimų pažymėjimo forma)

(Dokumento sudarytojo pavadinimas)

MOKYMOSI PASIEKIMŲ

PAŽYMĖJIMAS

(Vardas ir pavardė)

asmens kodas ____

*mokėsi (Klasės numeris skaitmenimis) klasėje pagal (Ugdymo programos pavadinimas) programą.

*mokėsi pagal (Ugdymo programos pavadinimas) dalykų programas ir jas baigė.

*išlaikė brandos egzaminus.

*mokėsi pagal (Ugdymo programos pavadinimas) dalykų programas ir jas baigė, išlaikė brandos egzaminus.

*baigė tarptautinio bakalaureato programą.

Baigta ugdymo programa (jos dalis)

Programos pavadinimas, kodas:
Programos (jos dalies) baigimo metai:
Mokyklos, kurioje mokytasi, pavadinimas, kodas:
Klasė, kurioje mokytasi:
Kėlimas į aukštesnę klasę:
Ugdymo programos kartojimas:
Mokyklos, kurioje išlaikyti brandos egzaminai, pavadinimas, kodas:
Išsilavinimą patvirtinančio dokumento pavadinimas, numeris, serija:

Mokymosi rezultatai

Kodas	Dalyko pavadinimas	Programos kursas	Valandų skaičius	Įvertinimas	Metai

Įskaitų rezultatai

Kodas	Įskaitos pavadinimas	Įvertinimas	Metai

Tarpinių patikrinimų rezultatai

Kodas	Tarpinio patikrinimo pavadinimas	Įvertinimas	Metai

Nacionalinių mokinių pasiekimų patikrinimo rezultatai / Pagrindinio ugdymo pasiekimų patikrinimo rezultatai / Brandos egzaminų rezultatai

Kodas	Pavadinimas	Tipas	Įvertinimas	Metai

Projektinės veiklos rezultatas

Kodas	Projektinės veiklos pavadinimas	Įvertinimas	Metai

Brandos darbo rezultatas

Kodas	Brandos darbo pavadinimas	Tipas	Įvertinimas	Metai

Kiti mokymosi rezultatų įrašai

Įrašas	Metai

(Pareigų pavadinimas)	(Vardas ir pavardė)

(Data) Registracijos Nr. _________

Mokymosi pasiekimų pažymėjimas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

Mokymosi pasiekimų pažymėjimo generavimo (duomenų atvaizdavimo) / spausdinimo / išsaugojimo data ir laikas:	(Data ir laikas)
Mokymosi pasiekimų pažymėjimą peržiūrėti / atsisiųsti galima suvedus šį kodą:	(Raidinis ir (ar) skaitinis kodas)
Mokymosi pasiekimų pažymėjimą peržiūrėti / atsisiųsti galima suvedus kodą nuorodoje:	(Nuoroda)
Mokymosi pasiekimų pažymėjimą peržiūrėti / atsisiųsti galima nuskenavus šį kodą:	(QR kodas)

* Pildoma asmeniui aktuali informacija.

__________________________

Pažymėjimų ir brandos atestatų

išdavimo tvarkos aprašo

3 priedas

(Pradinio ugdymo pasiekimų pažymėjimo forma)

(Dokumento sudarytojo pavadinimas)

PRADINIO UGDYMO PASIEKIMŲ PAŽYMĖJIMAS

(Vardas ir pavardė)

asmens kodas ____

baigė pradinio ugdymo individualizuotą programą.

Baigta ugdymo programa

Programos pavadinimas, kodas:
Programos trukmė (metais):
Programos baigimo metai:
Mokyklos, kurioje baigta programa, pavadinimas, kodas:

Mokymosi rezultatai

Kodas	Dalyko pavadinimas	Įvertinimas	Metai

(Pareigų pavadinimas) (Vardas ir pavardė)	(Data) Registracijos Nr. _____

Pradinio ugdymo pasiekimų pažymėjimas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

Pradinio ugdymo pasiekimų pažymėjimo generavimo (duomenų atvaizdavimo) / spausdinimo / išsaugojimo data ir laikas:	(Data ir laikas)
Pradinio ugdymo pasiekimų pažymėjimą peržiūrėti / atsisiųsti galima suvedus šį kodą:	(Raidinis ir (ar) skaitinis kodas)
Pradinio ugdymo pasiekimų pažymėjimą peržiūrėti / atsisiųsti galima suvedus kodą nuorodoje:	(Nuoroda)
Pradinio ugdymo pasiekimų pažymėjimą peržiūrėti / atsisiųsti galima nuskenavus šį kodą:	(QR kodas)

___________________________

Pažymėjimų ir brandos atestatų

išdavimo tvarkos aprašo

4 priedas

(Pradinio išsilavinimo pažymėjimo forma)

(Dokumento sudarytojo pavadinimas)

PRADINIO IŠSILAVINIMO

PAŽYMĖJIMAS

(Vardas ir pavardė)

asmens kodas ____

įgijo pradinį išsilavinimą.

Išsilavinimas įgytas baigus šią ugdymo programą

Programos pavadinimas, kodas:
Programos trukmė (metais):
Programos baigimo metai:
Mokyklos, kurioje baigta programa, pavadinimas, kodas:
Pradinio išsilavinimo įgijimo metai:
Mokyklos, kurioje įgytas pradinis išsilavinimas, pavadinimas, kodas:
Lietuvos kvalifikacijų lygis:

Mokymosi rezultatai

Kodas	Dalyko pavadinimas	Įvertinimas	Metai

Nacionalinių mokinių pasiekimų patikrinimo rezultatai

Kodas	Nacionalinio mokinių pasiekimų patikrinimo pavadinimas	Įvertinimas	Metai

(Pareigų pavadinimas)	(Vardas ir pavardė)

(Data) Registracijos Nr. _____

Pradinio išsilavinimo pažymėjimas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

Pradinio išsilavinimo pažymėjimo generavimo (duomenų atvaizdavimo) / spausdinimo / išsaugojimo data ir laikas:	(Data ir laikas)
Pradinio išsilavinimo pažymėjimą peržiūrėti / atsisiųsti galima suvedus šį kodą:	(Raidinis ir (ar) skaitinis kodas)
Pradinio išsilavinimo pažymėjimą peržiūrėti / atsisiųsti galima suvedus kodą nuorodoje:	(Nuoroda)
Pradinio išsilavinimo pažymėjimą peržiūrėti / atsisiųsti galima nuskenavus šį kodą:	(QR kodas)

___________________________

Pažymėjimų ir brandos atestatų

išdavimo tvarkos aprašo

5 priedas

(Pažymėjimo forma)

(Dokumento sudarytojo pavadinimas)

PAŽYMĖJIMAS

(Vardas ir pavardė)

asmens kodas ____

*baigė pagrindinio ugdymo individualizuotos programos pirmąją dalį.

*baigė pagrindinio ugdymo programos pirmąją dalį.

Baigta ugdymo programos dalis

Programos pavadinimas, kodas:
Programos dalies trukmė (metais):
Programos dalies baigimo metai:
Mokyklos, kurioje baigta programos dalis, pavadinimas, kodas:
Kėlimas į aukštesnę klasę:

Mokymosi rezultatai

Kodas	Dalyko pavadinimas	Įvertinimas	Metai

(Pareigų pavadinimas)	(Vardas ir pavardė)

(Data) Registracijos Nr. ______

Pažymėjimas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

Pažymėjimo generavimo (duomenų atvaizdavimo) / spausdinimo / išsaugojimo data ir laikas:	(Data ir laikas)
Pažymėjimą peržiūrėti / atsisiųsti galima suvedus šį kodą:	(Raidinis ir (ar) skaitinis kodas)
Pažymėjimą peržiūrėti / atsisiųsti galima suvedus kodą nuorodoje:	(Nuoroda)
Pažymėjimą peržiūrėti / atsisiųsti galima nuskenavus šį kodą:	(QR kodas)

* Pildoma asmeniui aktuali informacija.

___________________________

Pažymėjimų ir brandos atestatų

išdavimo tvarkos aprašo

6 priedas

(Pagrindinio ugdymo pasiekimų pažymėjimo forma)

(Dokumento sudarytojo pavadinimas)

PAGRINDINIO UGDYMO PASIEKIMŲ PAŽYMĖJIMAS

(Vardas ir pavardė)

asmens kodas ____

baigė pagrindinio ugdymo individualizuotą programą.

Baigta ugdymo programa

Programos pavadinimas, kodas:
Programos trukmė (metais):
Programos baigimo metai:
Mokyklos, kurioje baigta programa, pavadinimas, kodas:

Mokymosi rezultatai

Kodas	Dalyko pavadinimas	Įvertinimas	Metai

(Pareigų pavadinimas)	(Vardas ir pavardė)

(Data) Registracijos Nr. _____

Pagrindinio ugdymo pasiekimų pažymėjimas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

Pagrindinio ugdymo pasiekimų pažymėjimo generavimo (duomenų atvaizdavimo) / spausdinimo / išsaugojimo data ir laikas:	(Data ir laikas)
Pagrindinio ugdymo pasiekimų pažymėjimą peržiūrėti / atsisiųsti galima suvedus šį kodą:	(Raidinis ir (ar) skaitinis kodas)
Pagrindinio ugdymo pasiekimų pažymėjimą peržiūrėti / atsisiųsti galima suvedus kodą nuorodoje:	(Nuoroda)
Pagrindinio ugdymo pasiekimų pažymėjimą peržiūrėti / atsisiųsti galima nuskenavus šį kodą:	(QR kodas)

___________________________

Pažymėjimų ir brandos atestatų

išdavimo tvarkos aprašo

7 priedas

(Pagrindinio išsilavinimo pažymėjimo forma)

(Dokumento sudarytojo pavadinimas)

PAGRINDINIO IŠSILAVINIMO

PAŽYMĖJIMAS

(Vardas ir pavardė)

asmens kodas ____

įgijo pagrindinį išsilavinimą.

Išsilavinimas įgytas baigus šią ugdymo programą

Programos pavadinimas, kodas:
Programos trukmė (metais):
Programos baigimo metai:
Mokyklos, kurioje baigta programa, pavadinimas, kodas:
Pagrindinio išsilavinimo įgijimo metai:
Mokyklos, kurioje įgytas pagrindinis išsilavinimas, pavadinimas, kodas:
Lietuvos kvalifikacijų lygis:

Mokymosi rezultatai

Kodas	Dalyko pavadinimas	Įvertinimas	Metai

Projektinės veiklos rezultatas

Kodas	Projektinės veiklos pavadinimas	Įvertinimas	Metai

Pagrindinio ugdymo pasiekimų patikrinimo rezultatai

Kodas	Pagrindinio ugdymo pasiekimų patikrinimo pavadinimas	Įvertinimas	Metai

Kiti mokymosi rezultatų įrašai

Įrašas	Metai

(Pareigų pavadinimas)	(Vardas ir pavardė)

(Data) Registracijos Nr. _____

Pagrindinio išsilavinimo pažymėjimas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

Pagrindinio išsilavinimo pažymėjimo generavimo (duomenų atvaizdavimo) / spausdinimo / išsaugojimo data ir laikas:	(Data ir laikas)
Pagrindinio išsilavinimo pažymėjimą peržiūrėti / atsisiųsti galima suvedus šį kodą:	(Raidinis ir (ar) skaitinis kodas)
Pagrindinio išsilavinimo pažymėjimą peržiūrėti / atsisiųsti galima suvedus kodą nuorodoje:	(Nuoroda)
Pagrindinio išsilavinimo pažymėjimą peržiūrėti / atsisiųsti galima nuskenavus šį kodą:	(QR kodas)

___________________________

Pažymėjimų ir brandos atestatų

išdavimo tvarkos aprašo

8 priedas

(Vidurinio ugdymo pasiekimų pažymėjimo forma)

(Dokumento sudarytojo pavadinimas)

VIDURINIO UGDYMO PASIEKIMŲ PAŽYMĖJIMAS

(Vardas ir pavardė)

asmens kodas ____

baigė socialinių įgūdžių ugdymo programą.

Baigta ugdymo programa

Programos pavadinimas, kodas:
Programos trukmė (metais):
Programos baigimo metai:
Mokyklos, kurioje baigta programa, pavadinimas, kodas:

Mokymosi rezultatai

Kodas	Dalyko pavadinimas	Įvertinimas	Metai

(Pareigų pavadinimas)	(Vardas ir pavardė)

(Data) Registracijos Nr. _________

Vidurinio ugdymo pasiekimų pažymėjimas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

Vidurinio ugdymo pasiekimų pažymėjimo generavimo (duomenų atvaizdavimo) / spausdinimo / išsaugojimo data ir laikas:	(Data ir laikas)
Vidurinio ugdymo pasiekimų pažymėjimą peržiūrėti / atsisiųsti galima suvedus šį kodą:	(Raidinis ir (ar) skaitinis kodas)
Vidurinio ugdymo pasiekimų pažymėjimą peržiūrėti / atsisiųsti galima suvedus kodą nuorodoje:	(Nuoroda)
Vidurinio ugdymo pasiekimų pažymėjimą peržiūrėti / atsisiųsti galima nuskenavus šį kodą:	(QR kodas)

___________________________

Pažymėjimų ir brandos atestatų

išdavimo tvarkos aprašo

9 priedas

(Brandos atestato forma)

(Dokumento sudarytojo pavadinimas lietuvių kalba)

(Dokumento sudarytojo pavadinimas anglų kalba)

BRANDOS ATESTATAS

MATRICULATION CERTIFICATE

(Vardas ir pavardė)

asmens kodas / personal identification number ____

įgijo vidurinį išsilavinimą.

completed secondary education.

Išsilavinimas įgytas baigus šią ugdymo programą / Completed education

Programos pavadinimas, kodas / Programme name, code:
Programos trukmė (metais) / Programme duration (years):
Programos baigimo metai / Programme completion year:
Mokyklos, kurioje baigta ugdymo programa, pavadinimas, kodas / Name, code of the school where the educational programme was completed:
Vidurinio išsilavinimo įgijimo metai / Secondary education year:
Mokyklos, kurioje įgytas vidurinis išsilavinimas, pavadinimas, kodas / Name, code of the school where the secondary education was obtained:
Lietuvos kvalifikacijų lygis / Level in the Lithuanian Qualifications Framework:

Mokymosi rezultatai / Results

Kodas Code	Dalyko pavadinimas Subject name	Programos kursas Course	Valandų skaičius Hours	Įvertinimas Assessment	Metai Year

Įskaitų rezultatai / Credit results

Kodas Code	Įskaitos pavadinimas Credit name	Įvertinimas Assessment	Metai Year

Tarpinių patikrinimų rezultatai / Results of intermediate examinations

Kodas Code	Tarpinio patikrinimo pavadinimas Name of the intermediate examination	Įvertinimas Assessment	Metai Year

Brandos egzaminų rezultatai / Matriculation examination results

Kodas Code	Brandos egzamino pavadinimas Matriculation examination name	Tipas Type	Įvertinimas Assessment	Metai Year

Brandos darbo rezultatai / Matriculation project results

Kodas Code	Brandos darbo pavadinimas Matriculation project name	Tipas Type	Įvertinimas Assessment	Metai Year

Kiti brandos egzaminų laikymo įrašai / Other records regarding matriculation examinations

Įrašas Record	Metai Year

Kiti mokymosi rezultatų įrašai / Other records regarding results

Įrašas Record	Metai Year

(Pareigų pavadinimas / Position)	(Vardas ir pavardė / Name and surname)

(Data / Date of issue) Registracijos Nr. / Registration No. ___

Brandos atestatas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

This Matriculation certificate is digital, with data generated from the Register of Diplomas, Certificates and Qualifications.

Brandos atestato generavimo (duomenų atvaizdavimo) / spausdinimo / išsaugojimo data ir laikas: Date and time of generation/data mapping/printing/saving of Matriculation certificate:	(Data ir laikas)
Brandos atestatą peržiūrėti / atsisiųsti galima suvedus šį kodą: To view/download the Matriculation certificate, the following code must be entered:	(Raidinis ir (ar) skaitinis kodas)
Brandos atestatą peržiūrėti / atsisiųsti galima suvedus kodą nuorodoje: The Matriculation certificate can be viewed/downloaded by entering the code in the following link:	(Nuoroda)
Brandos atestatą peržiūrėti / atsisiųsti galima nuskenavus šį kodą: The Matriculation certificate can be viewed/downloaded by scanning the code:	(QR kodas)

___________________________

Pažymėjimų ir brandos atestatų

išdavimo tvarkos aprašo

10 priedas

(Brandos atestato pildymo pavyzdys)

VILNIAUS GIMNAZIJA

VILNIUS GYMNASIUM

BRANDOS ATESTATAS

MATRICULATION CERTIFICATE

Vardė Pavardenė

asmens kodas / personal identification number 10101010101

įgijo vidurinį išsilavinimą.

completed secondary education.

Išsilavinimas įgytas baigus šią ugdymo programą / Completed education

Programos pavadinimas, kodas / Programme name, code:	Vidurinio ugdymo programa / Secondary education programme, 301001101
Programos trukmė (metais) / Programme duration (years):	2
Programos baigimo metai / Programme completion year:	2025
Mokyklos, kurioje baigta ugdymo programa, pavadinimas, kodas / Name, code of the school where the educational programme was completed:	Vilniaus gimnazija / Vilnius Gymnasium, 111111
Vidurinio išsilavinimo įgijimo metai / Secondary education year:	2025
Mokyklos, kurioje įgytas vidurinis išsilavinimas, pavadinimas, kodas / Name, code of the school where the secondary education was obtained:	Vilniaus gimnazija / Vilnius Gymnasium, 111111
Lietuvos kvalifikacijų lygis / Level in the Lithuanian Qualifications Framework:	IV

Mokymosi rezultatai / Results

Kodas Code	Dalyko pavadinimas Subject name	Programos kursas Course	Valandų skaičius Hours	Įvertinimas Assessment	Metai Year
03001	Dorinis ugdymas (etika) / Ethics	-	70	Įskaityta	2025
04001	Lietuvių kalba ir literatūra / Lithuanian language and literature	A	420	9 (devyni)	2025
04415	Užsienio kalba (anglų) / Foreign language (English)	-	210	10 (dešimt)	2025
05101	Istorija / History	-	210	8 (aštuoni)	2025
06001	Matematika / Mathematics	B	280	7 (septyni)	2025
08101	Biologija / Biology	-	210	9 (devyni)	2025
08301	Fizika / Physics	-	210	7 (septyni)	2025
09105	Šokis / Dance	-	140	9 (devyni)	2025
11104	Fizinis ugdymas / Physical education	-	210	9 (devyni)	2025
14002	Planimetrija (pasirenkamasis) / Planimetry (elective)	-	35	Įskaityta	2025
14003	Brandos darbas (biologija) / Matriculation project (Biology)	-	50	Įskaityta	2025
14006	Socialinė-pilietinė veikla / Civic engagement	-	70	Įskaityta	2025

Brandos egzaminų rezultatai / Matriculation examination results

Kodas Code	Brandos egzamino pavadinimas Matriculation examination name	Tipas Type	Įvertinimas Assessment	Metai Year
102042	Lietuvių kalba ir literatūra (A) / Lithuanian language and literature (A)	Valstybinis / State	40 (keturiasdešimt)	2025
312012	Matematika (B) / Mathematics (B)	Valstybinis / State	75 (septyniasdešimt penki)	2025

Brandos darbo rezultatai / Matriculation project results

Kodas Code	Brandos darbo pavadinimas Matriculation project name	Tipas Type	Įvertinimas Assessment	Metai Year
801012	Brandos darbas (biologija): „Kokį poveikį DNR struktūrai daro šaldymas ir virimas“ / Matriculation project (Biology): “The influence of freezing and heating on DNA structure”	-	9 (devyni)	2025

Direktorius / Head of school	Vardis Pavardis

2025-07-22 Registracijos Nr. / Registration No. 999

Brandos atestatas yra skaitmeninis, jo duomenys sugeneruoti iš Diplomų, atestatų ir kvalifikacijos pažymėjimų registro.

This Matriculation certificate is digital, with data generated from the Register of Diplomas, Certificates and Qualifications.

Brandos atestato generavimo (duomenų atvaizdavimo) / spausdinimo / išsaugojimo data ir laikas: Date and time of generation/data mapping/printing/saving of Matriculation certificate:	2025-07-24 14:42:19
Brandos atestatą peržiūrėti / atsisiųsti galima suvedus šį kodą: To view/download the Maturity certificate, the following code must be entered:	1dt5s44f5s5wd5454w6d4we6f4w6
Brandos atestatą peržiūrėti / atsisiųsti galima suvedus kodą nuorodoje: The Matriculation certificate can be viewed/downloaded by entering the code in the following link:	https://www.dakpr.smm.lt/aikos2-dakpr/edocSearch.xhtml
Brandos atestatą peržiūrėti / atsisiųsti galima nuskenavus šį kodą: The Matriculation certificate can be viewed/downloaded by scanning the code:

___________________________

Pažymėjimų ir brandos atestatų

išdavimo tvarkos aprašo

11 priedas

(Pažymos apie bendrojo ugdymo dalykų programų baigimą ir brandos egzaminų laikymą forma)

(Herbas arba prekių ženklas (logotipas)

(Dokumento sudarytojo pavadinimas)

(Dokumento sudarytojo duomenys)

(Gavėjas)

(Gauto dokumento nuoroda, jei tai atsakomasis dokumentas)

PAŽYMA

APIE BENDROJO UGDYMO DALYKŲ PROGRAMŲ BAIGIMĄ IR BRANDOS

EGZAMINŲ LAIKYMĄ

(Dokumento data ir dokumento registracijos numeris)

(Asmens vardas ir pavardė) (Asmens kodas arba gimimo data, įrašomi skliaustuose) metais įstojo į (Mokyklos pavadinimas galininko forma) (Mokyklos kodas, įrašomas skliaustuose), studijavo (Specialybės pavadinimas) specialybę ir mokėsi vidurinio ugdymo programos dalykų. Jo (jos) bendrojo ugdymo dalykų mokymosi rezultatai (Vertinimo sistema: penkių balų ar dešimties balų) vertinimo sistemoje:

Eil. Nr.	Bendrojo ugdymo dalyko pavadinimas	Dalyko programos baigimo metai	Baigiamasis įvertinimas (pažymiu arba „įskaityta“)

Bendrojo ugdymo dalykų mokymąsi baigė (Metai) metais, mokyklos baigimo diplomo negavo.

Išlaikė šiuos brandos egzaminus:

Brandos egzaminas	Išlaikymo metai	Brandos egzamino protokolo data ir Nr.	Egzamino tipas	Įvertinimas

(Pareigų pavadinimas)	(Parašas) (Vardas ir pavardė)

___________________________

Pažymėjimų ir brandos atestatų

išdavimo tvarkos aprašo

12 priedas

VERTINIMO SKALĖS BENDRAJAME UGDYME

Vertinimo1 skalė pradiniame ugdyme

Pasiekimų lygis / įvertinimas įrašu:
aukštesnysis
pagrindinis
patenkinamas
slenkstinis
nepatenkinamas2

1 Vertinant mokinių pasiekimus orientuojamasi į pasiekimų lygius, apibrėžtus pradinio ugdymo bendrojoje programoje, patvirtintoje 2022 metais.

2 Mokiniui nepasiekus slenkstinio pasiekimų lygio, įrašoma „nepatenkinamas“.

Dešimtbalė vertinimo3 skalė pagrindiniame ir viduriniame ugdyme

Pasiekimų lygis	Balai	Trumpas apibūdinimas
aukštesnysis	10 (dešimt)	puikiai

9 (devyni)	labai gerai
pagrindinis	8 (aštuoni)	gerai

7 (septyni)	pakankamai gerai
patenkinamas	6 (šeši)	vidutiniškai

5 (penki)	patenkinamai
slenkstinis	4 (keturi)	pakankamai patenkinamai
nepatenkinamas	3 (trys)	nepatenkinamai

2 (du)	blogai

1 (vienas)	labai blogai

3 Vertinant mokinių pasiekimus orientuojamasi į pasiekimų lygius, apibrėžtus pagrindinio ir vidurinio ugdymo bendrosiose programose, patvirtintose 2022 metais.

Valstybinių brandos egzaminų vertinimo4 skalė

Rezultatas	Pasiekimų lygis	Balai
Išlaikyta	aukštesnysis	86–100

pagrindinis	50–85

patenkinamas	41–49

slenkstinis	40
Neišlaikyta	nepatenkinamas	1–39

4 Valstybinio brandos egzamino įvertinimas yra jo dalių (pirmosios ir antrosios) suminis įvertinimas.

_________________________

Pažymėjimų ir brandos atestatų

išdavimo tvarkos aprašo

13 priedas

NEBENAUDOJAMŲ BLANKŲ PAŽYMĖJIMAMS IR BRANDOS ATESTATUI SPAUSDINTI PAVADINIMAI IR KODAI

Eil. Nr.	Mokymosi pasiekimus įteisinančio dokumento pavadinimas	Blanko kodas
1.	Mokymosi pasiekimų pažymėjimas	2055, 2056
2.	Pradinio ugdymo pasiekimų pažymėjimas	1701, 1702
3.	Pagrindinio ugdymo pasiekimų pažymėjimas	2701, 2702
4.	Vidurinio ugdymo pasiekimų pažymėjimas	3701, 3702
5.	Pažymėjimas	2058, 2059, 2501
6.	Pradinio išsilavinimo pažymėjimas	1001, 1002
7.	Pagrindinio išsilavinimo pažymėjimas	2001, 2005
8.	Brandos atestatas	3014, 3015
9.	Brandos atestato priedas	3016
10.	Brandos atestato (diplomo) priedas	3007

_________________